text:
Un hende cu nos a stima a bay laga nos. Nos curpa y alma ta sinti asina hopi dolor. Musica ta zona. E palabranan di e canticanan ta kibra nos curason un tiki mas.
Y toch, consuelo nos ta haja, ora grandi y chikito, di tur color, clase y postura ta uni cu nos. Den un momento cu mas nos mester di un brasa, un sunchi, un palabra, un lagrima. Recuerdonan mutuo. Nan ta e chispa di lus den nos momentonan asina scur.
Y ami, sinta den meymey di misa y di un distancia ta observa e escenario aki. Conciencia ta nace con tin ora dolor ta uni asina hopi cu amor y beyesa. Y mi ta pensa. Cuanto tempo mi no a echt combersa cu e famia aki mas. Bida ta bay asina pura.
Nos yiunan a lanta hunto for di kleuterschool. Nan a hunga hunto, den mondi di santa Cruz, hari, hasi coy mala mucha y pasa pret.
Mi ta despedi y maske e no ta mi yiu, e ta parti di historia di mi yiunan. Ta manera cu e ta hiba un parti di mi cu n’e. Mi curason ta kibra, brasando su mama y tata nos ta jora hunto. Nos ta jora pa Jason, cu a bay mucho jong. Y mi ta sinti cu un parti di mi bida tambe a bay, pero un recuerdo t’ey cu semper lo keda bibo den mi curason. Y mi ta realisa con dushi hende ta biba riba e baranca stima aki, pasobra di un forma of otro semper nos lo t’ey pa otro, specialmente den tristesa, ora cu mas bo tin mester.
~ Dedica na Jason Halley, cu a bay mucho jong y su famia y amigonan y na amor eterno pa nos yiunan cu semper lo keda bibo den nos curason.


c: text/html

text:
Durante fin di siman a tuma lugar e di XXI edicion di Bolas Criollas Internacional. E torneo a conta cu participacion di 18 ekipo for di Boneiro, 20 ekipo for di Korsou y 29 ekipo local den categoria di damas y caballeros.
E torneo a termina cu team di Damas Tira Malo Pega Bon a pega su 15 punto contra Headache Bolas Team y asina titula Campeon, mientras den gran final di Cabayeros, Querendemos a logra yega 15 punto riba Papaya Ranch y asina a titula Campeon.
Nos ta contento di por a forma parti di un torneo hopi gusta den nos comunidad. Representante di Aruba Bank, Michelle Harms tabata presente pa asina a haci entregamento di premio.
Pabien na e ganadornan y un merecido pabien na e organisadornan cu a realisa un tremendo y exitoso torneo durante 4 dia largo.

robotstxt: allowed

filter: keep


text:
Balashi su Magic Mango ta un cerbes nobo y totalmente diferente pa comunidad di Aruba
Brouwerij Nacional Balashi recientemente a presenta nan cerbes nobo Magic Mango, un edicion limita cual ta hopi dushi y diferente no obtenibel riba mercado. Marisol Heronimo,e prome Brew Master femenino na Brouwerij Balashi, tin 11 aña trahando den e mundo di cerbes. Di ora cu Marisol a bira Brew Master e tabata sa cu e lo haya e oportunidad pa e saca un cerbes cu su nomber, cual ta un deseo di tur Brew Master pa logra yega na un honor asina. “Mi tabata sa for di comienso cu mi kier haci algo diferente”, Marisol ta expresa. Pues a bin cu e iniciativa aki di Magic Mango, un fruta obtenibel na Aruba mes y cual Marisol a crece cu ne for di su infancia. Tur aña tabata e mesun storia bibando na Playa, cu un mata grandi di Mango den su cura, na unda cu Mango ta cay riba su dak y lanta Marisol for di soño. “Mainta mi tabata sa mi lo haya yen di Mango tira abao pa come”, Marisol ta bisa. E iniciativa pa traha Magic Mango, un cerbes nobo y diferente, ta pa mustra cu ta posibel y cu no ta semper tur cos mester keda cu e mesun smaak pa e ta un bon cerbes. Esaki ta algo cu Marisol a experiencia na Berlin ora cu el a bay studia pa bira Brew Master, caminda cu tin asina tanto variacion di cerbes y bo ta haya hopi cos cu aroma of sabor di fruta den dje. Edicion Limita Magic Mango ta un cerbes limita cual lo solamente sali un biaha so y lo sigui despues experimenta cu otronan, pues no tin hopi caha y ta conseha pa bo busca esun di bo lihe pasobra nan ta bay caba hopi lihe. “E soño di tur hende ta pa traha un cerbes y esaki bira un Line Item manera Balashi of Chill cual ta nifica cu nos ta constantemente trah’e y bend’e”, Marisol ta splica. Marisol su deseo ta pa Magic Mango bira un Line Item tambe y asina sigui desaroya mas sabor, mas fruta y diferente tipo di cerbes, y esaki ta algo cu Aruba mes ta dicidi. Magic Mango tin henter un otro proceso di traha cual ta diferencia na Balashi y Chill, cu receta totalmente diferente. Esaki ta haci cu tin un otro sentido refrescante, bo no ta yena ora bo bebe varios di dje tras di otro. E ta un cerbes totalmente diferente. “Esaki ta haci e hopi mas excitante pa traha tambe caminda bo ta test bo capacidad manera un Brouwerij, kico tur bo por haci y con leu bo por hiba bo planta. Ta un periodo hopi excitante pa traha an Balashi na momentonan aki”, Marisol ta expresa. Lo bin hopi mas sorpresa y sabornan nobo den futuro. “Nan tin nos ta traha duro akibanda!”, Marisol a expresa chistosamente. E ta algo hopi leuk, Marisol ta agrega, pasobra Balashi ta balora nan opinion, nan ta laga bo tin bo libertad creativo. Ta gradici henter e team cu a produci e cerbes. Brew Crew, Production, Maintenance, Engineering y Quality Assurance y na mes momento ta invita pueblo di Aruba pa purba e Magic Mango Limited Brew y asina disfruta di algo totalmente nobo pa nos isla. Pa haci pedido ta solamente Online via e webshop di Tropical Bottling Company, Shop.tropicalbottlingcompany.com y haya bo pedido te na porta di bo cas.


text:
Presentashon di ganadónan di premio ‘Grammy’ durante Curaçao Ponton Festival
E promé edishon di Curaçao Ponton Festival lo kulminá den anochinan músikal ku presentashon di Morgan Heritage i ROCKPACK. Riba djasabra 7 di aprel, Sumusica Curaçao B.V. lo trese hopi ganadónan i nominádonan di premio ‘Grammy’ na Curaçao Ponton Festival.
E festival di músika di 3 dia, kual ta tuma lugá dia 5, 6 i 7 di aprel riba Brionplein i Kleine Werf, lo konsistí djasabra anochi di artistanan rekonosé internashonalmente den e mundu di reggae i rock. Bishitantenan di e festival ku ya a kumpra nan karchi, tin chèns di topa ku e íkononan Morgan Heritage i ROCKPACK durante un ‘Meet & Greet’. Morgan Heritage no ta un deskonosí den e mundu di reggae. Morgan Heritage, ku a kaba di kompletá su gira na Europa, tin hopi kantika konosí manera ‘Don’t Haffi Dread’, ‘Tell Me How Come’, ‘Down by the River’ i ‘She’s still Loving me’. Na 2016 e banda di famia a risibí un premio ‘Grammy’ pa mihó album di Reggae, ku nan album ‘Strictly Roots’. E aña aki Morgan Heritage a bolbe wòrdu nominá pa e mesun kategoria ku nan album Avrakedabra. Pa e album Avrakedabra, Morgan Heritage a traha ku diferente artista renombrá manera Ziggy Marley i Stephen Marley. Nan músika ta wòrdu identifiká ku mensahenan fuerte i un meskla di diferente estilo di músika manera ‘Roots Reggae’, R&B’, ‘Hip-Hop’ i ‘Dub-Step’.
E formashon músikal ROCKPACK tambe ta konsistí di legendarionan di rock ku lo presentá durante Curaçao Ponton Festival. E banda di rock ta konsistí di e tremendo artistanan Bill Champlin, John Elefante, Fran Cosmo, Kevin Chalfant i Alex Ligertwood. Bill Champlin ta un kantante, gitarista, tokadó di ‘keyboard’, areglista, produktor i kompositor. Na 1980 e la wòrdu nominá pa premio ‘Grammy’ den e kategoria ‘Kantika di aña’ i ‘Mihó kantika di R&B’. Bill Champlin a risibí 2 premio ‘Grammy’ pa ‘Mihó kantika di R&B’ na aña 1980 i 1983. E artista multi talentoso ta spesialmente konosí komo kantante di e banda Chicago. Algun hit di Chicago ta ‘Hard Habit to Break’, ‘Look’ i ‘Hard to Say I’m Sorry’.
Alex Ligertwood ta un kantante, kitarista i drummer Eskoses, ken ta altamente konosí komo vokalista prinsipal di Santana. E banda di rock latino merikano a yega na eksito internashonal ku nan hitnan manera ‘Black Magic Woman’, ‘You Know That I Love You’ i ‘Oye Como Va’. E sobra integrantenan di e grupo, Fran Cosmo, Kevin Chalfant i John Elefante respektivamente ta èks kantante di e bandanan legendario di rock Boston, Journey i Kansas.


text:
Mikz Andrez ta lansa videoclip “Kiss Me” ft. Zahyra
E Dj/Music Producer, Mikz Andrez resientemente a lansa e videoclip di su piesa “Kiss Me” den kual e ta kolaborá ku e kantante Zahyra. Mikz Andrez ta un hoben di 17 aña ku aspirashon grandi pa bira un DJ/Music Producer internashonal. Un di su ídolonan den e mundo di mùsika EDM ta Skrillex.
Mikz Andrez a kuminsa na edat di 11 aña , ku e arte di DJ’ing despues di a siña e trikinan di DJ’ing serka su Tata kende tabata DJ pa fiestanan na Kòrsou i na Hulanda. Su interes a krese i tiki tiki e mes a kuminsa eksperimentá ku DJ’ing. Mas despues tambe e la sigui desaroyá su talentonan den e area di Music Producing. Komo D.J., Mikz Andrez a toka na diferente lokalidat manera Wet & Wild Beach Club, Nachtwerk i tambe den e edishon 2016 di Amnesia Festival.
“Kiss Me”, ta e di dos track ku e ta kolaborá ku un kantante. Aña pasá, e la lansa e track “Lost”, un kolaborashon ku e kantante Kayla Leidel. Por skucha e piesa “Kiss Me” produsí pa Mikz Andrez na diferente radio lokal. Por sigui Mikz Andrez riba Instagram, Snapchat, Spotify, Soundcloud, Facebook i You Tube.


text:
Manera ta custumber Museo Arqueologico National Aruba (MANA) lo ta habri pa publico diamars dia 25 di januari 2022 di 10’ or di mainta te 2’or di merdia. E aña aki MANA ta presenta, banda di su exposicion permanente, e exposicion di arte contemporaneo “Fissures” (Rupturanan) di e artista local Belinda de Veer.
Den e salanan di exposicion di MANA tambe por pasa admira e instalacion di obra di arte impresionante di e artista Velvet Zoe Ramos, 'Untitled' di e serie 'Navegantenan' y e exposicion fascinante "Di Tera nos ta bin y di Tera nos ta bai" di ceramista Trudy Lampe.
Riba e dia aki tambe lo tin den auditorio di MANA un presentacion di un poster di arkeologo Harold Kelly, kende ta haci su investigacion di doctorado (PhD), riba adaptacionnan na cambio di clima. Ta pidi coperacion di bishitantenan pa participa na e encuesta. Harold Kelly lo ta presente pa comparti informacion di su investigacion y di e encuesta.
Mas cu claro tur bishitante mester drenta cu tapaboca bisti, ta registra y usa handsanitiser. Mester mantene distancia fisico y sigui instruccion di personal di MANA. Pa evita aglomeracion y mantene e fluho di bishitantenan ordena y sigur lo tene e cantidad di bishitante pa cada espacio na un maximo.
Museo Arqueologico Nacional Aruba ta desea comunidad di Aruba un felis y sano Dia di Betico 2022.


text:
Un proyekto nobo…..”JJ – Randy – Ray”
Un proyekto nobo ta bai mira lus di dia den farándula di Kòrsou. E lo bai konta ku 3 miembro, unda tur 3 ta kantantenan yu di Kòrsou i sigur no personanan deskonosí den farándula. E trio aki a uni i entrante djamars benidero dia 19 sèptèmber 2017, lo hasi nan gran debut. Ta trata aki di un proyekto formá pa un trio ku sigur lo bai hala atenshon den tur sentido di palabra i ambiente ku por presentá.
E proyekto, ku ainda no tin un nòmber ofisial, ta konta ku e kantante solista ‘Juni’ Juliet, konosí pa diferente hit i e último ku ta “Mal enamorá”, kende lo bai ta huntu ku Randy Cordelia, konosí den farándula komo Randy Leroy aktualmente den Gentz i tambe e hóben kantante Ray Lauffer, tambe den Gentz i Axl & Friends. E dos últimonan aki, tambe ta parti di e front di e agrupashon musikal Gentz.
Randy Leroy ta konosí pa diferente hit, e último ‘Kruel” huntu ku Gentz, miéntras ku Ray Lauffer, ta kantante di e piesa “Nada pa niun hende”. E manera kon ambos artista a bin ta profila, ku diferente ‘cover’ a bin ta hala atenshon di diferente produktor. Ta e intenshon pa e proyekto aki start ku un tradishon riba tur djamars. Entrante djamars awor 19 sèptèmber 2017, nan lo ta na O’mundo, ku un Happy Hour inisiando for di 9’or di anochi, unda un ta paga i dos ta drenta pa gosa.
E trio aki, kende tambe sa kon pa pone ambiente, lo bai ta hopi diferente den nan presentashonnan, ku músikanan Pòp, Merengue, Bachata, Reggeaton i Reggea Roots. Pues un kombinashon di tur un poko. Despues di e debut na O’mundo, tambe ta pendiente pa un fecha fiho na Madero.
“Masha tempu nos tabata kana ku e idea pa hasi algu huntu i porfin nos a haña e oportunidat pa hasié. Miéntras ku nos ta pensando riba un nòmber spesífiko, nos lo bai hasi un grabashon i lansa un piesa nobo, promé ku aña 2017 kaba, unda nos tur 3 huntu, lo bai ta kantando. Lo bai bira un reprodukshon di un piesa ya eksistente, unda nos ta bai hink’é den un bachi nobo. Otro siman nos ta drenta studio”, Randy Leroy a deklará despues di a konfirmá e informashon, pero no kier a bai den muchu detaye mas, pa loke ta entre otro e piesa i tambe su nòmber.


text:
ORANJESTAD Aruba, 10 september 2020
Por medio di contact tracing continuamente seccion di Epidemiologie hunto cu infectioloog di hospital ta evalua e origen di transmicionan di Covid-19.
Siman pasa atraves di un presentacion Epidemioloog Garreth Tromp a ilustra abase di porcentahe cu 50% di transmicion ta tumando lugar na cas of den seno familiar, 25% na trabou y 25% no tawata conose e origen. Abase di e informacion aki a introduci "toque de queda" cu e meta pa logra un reduccion.
Un siman despues nos por tuma nota cu e porcentahenan a cambia pero e cantidad di casonan no a baha, alcontrario profesonalnan ta mira un tendencia di aumento den caso.
E pregunta ta, dicon?
Nos por tuma nota cu despues di un siman di "Toque de queda" cu e cantidad di contagio no conosi a baha na 10% contagio na trabou awor ta 20% y contagio den cas of den seno familiar a subi na 70%.
Esaki ta nifica cu famianan ta bishitando otro mas. Sea pa fiesta of pa acudi na eventonan familiar cual ta conduci cu e virus ta sigui plama den famia di cas pa cas.
E situacion aki sigur ta di lamenta, mirando cu gobierno y crisis team a bin ta informa comunidad cu regularidad riba e risico di contagio ora ta socialisa sea na lugarnan publico of na cas. Como cu e virus ta presenta su mes serca esun cu ta hoben y saludabel hopi liviano ta mira un tendecia cu no ta sigui e consehonan di prevencion y ta asumi cu esnan rond di dje no por tin e virus como cu nan ta mustra bon. Pero e realidad ta cu un persona por tin e virus y ta sinti y mustra bon y por plama esaki. P'esey ta importante pa proteha nos mes no di hende stranyo so, pero di familiares tambe.
Mirando cu e transmision awor ta tumando lugar na cas y den seno familiar ta rekeri responsabilidad di cada cuidadano pa por baha e transmicion. Gobierno y Crisis Team no tin e poder pa pone orden den cas di cuidadanonan local. Aki ta unda responsabilidad di nos cuidadanonan lo demostra si nos ta logra baha e casonan.
Gobierno y Crisis team lo introduci medidanan cu lo contribui na trece mehoracion di e situacion y no traha abase di sentimento of miedo implementando medidanan cu no tin efecto.
Pa e siguiente 2 simannan Gobierno ta evaluando medidanan mas drastico cu lo tin cu wordo implementa si e tendencia di contagio no cambia y baha. Entre otro ta evaluando bolbe na Shelter in place” of tambe “Toque de queda” extendi. A dicidi mientras tanto pa redobla e personal di Taskforcenan cu ta haci control riba esnan den cuarentena y isolacion, multa di 1000 florin tambe lo ser duna na esnan cu no ta cumpli cu reglanan. Aruba no por sigui aumenta drastico den caso pasobra cu e ta trece problema pa loke ta capacidad di Hospital.
E yamado ta na comunidad pa sea mas conciente cu nos ta den un brote di covid-19 y cu na señal di cualkier sintoma no mester pensa cu ta cualkier malestar pero yama dokter di cas pa test mesora. Mientras ta warda resultado keda isola te ora esaki ta conosi. Cuida bo mes y cuida bo famia. Uza tapa boca, mantene distancia y no bishita famia den e dianan venidero.


text:
ORANJESTAD, 22 december 2020. Segun resumen di awe 28 persona a recupera, a registra un total di 17 caso nobo di Covid-19, di cual 4 ta no-residente, cantidad total di testnan ehecuta ayera ta 651 'positivity rate' local riba dia di ayera ta 14%).
Activo tin awe 155 caso, cantidad di fayecido relaciona cu Covid-19 ta 47.
Hospital ta informa cu tin un total di 7 persona interna di cual 1 ta den Cuido Intensivo y 6 isola riba piso general.
Ta importante pa informa cu e cifras di no- residente no ta encera solamente turista cu ta yega Aruba y cu ta test na nan yegada. Pero cu e cifras tambe ta encera turistanan cu ta test pa por bandona nos isla, turista cu a desaroya sintoma na Aruba y tambe no- residente manera studiantenan.


text:
Nos tabatin dos grupo, grupo A ku esnan prinsipiante i grupo B kuesnan un tiki mas avansa. E torneo a start un siman promé.
Diabièrne ultimo tabatin e wega nan final I a entrega un par di premio.
Den grupo A e ganadornan tabata:
- Adrian Fernandez ku 3 punto i mei
- Jeronimo Lont ku 2 punto imei
- Eugendrick Dirksz ku 2 punto imei
Mester bisa ku Jamal Sterling i Namyanka tambe a kava ku dos punto i mei.
Den e grupo B di esnan un tiki mas avansa I avansa nos tabata tin e siguiente resultado.
- Ralph Salimin inviktoku 7 punto
- Christiaan Smeets sinku punto imei
- Santiago Lont sinku punto
E best Female player a resulta Tamaris Pikeur ku 4 punto. Kuater wega ganá.
Schaak klup ta tuma un fakansi i dia skol start nos lo strat ku aktividat bèk.
Pa e hoben nan mas avansa si lo por tin treinin nan speshal.


text:
Empresario
Un empresario ta un persona ku tin un negoshi
Entrepreneurship[editá | editá fuente]
Entrepreneurship(Hulandes: Ondernemerschap) ta un palabra na ingles ku ta nifiká tuma inisiativa pa funda òf lanta un organisashon na momentu ku merkado ta duna oportunidat pa hasi esaki. Un empresario ta un persona ku ta dispuesto i ta kapabel pa kue un idea nobo i hasi esaki den algu eksitoso. Entrepreneurship ta un término ekonómiko ku ta pará sentral den mundu empresarial.
Meta i medionan[editá | editá fuente]
Un empresa òf kompania por ta un meta pero tambe un medio. Tin empresario ku tin komo meta gana plaka, pero pa otronan esaki ta parti di nan profeshon. Hopi dentista, dòkter di kas, botikario, artista i abogado, korto ‘’profeshonnan liber’’, tambe ta un empresario. Banda di esaki tin personanan ku ta empresario djis pasobra nan kier ta independiente. E meta prinsipal di un empresario ta haña entrada dor di kombiná trabou, kapital i konosementu.
Formanan hurídiko[editá | editá fuente]
Tin diferente forma hurídiko ku un kompania por tin. Esakinan ta entre otro:
- Negoshi propio
- Sosiedat
- Sosiedat kolektivo
- Sosiedat kolektivo di pareha
- Sosiedat komanditario
- Sosiedat privá
- Sosiedat anónimo
- Fundashon
- Asosiashon
Rísiko[editá | editá fuente]
E karakterístika prinsipal di un empresario ta e rísiko ku esaki ta kore. Si bai bon ku e negoshi, e ta kosechá e frutanan kual ta e ganashi ku e la hasi, pero si no bai bon e por kore e rísiko ku e kompania ta bai fayit i ku e tambe por pèrdè sierto vienes privá. Den lei tin sierto providensia pa minimalisá e rísiko ku e empresario por asta pèrdè sierto vienes personal. Pero awendia esaki no ta konta mas pa loke ta trata e forma hurídiko di e kompania, pasobra ora di fia plaka institutonan finansiero ta obligá e empresario di pone su vienes privá tambe komo garantia.


text:
Kansionnan di e époka di ‘Los Angeles Negros’ i ‘Los Terricolas’
WILLEMSTAD.- Despues di un enkuentro na 2007 na Gran Canaria, sigui pa un serie di presentashon na aprel 2008 a pone Garry Francisco i Ramses Seinpaal kuminsá un proyekto ku finalmente na 2021 ta bira un produkshon musikal ku 12 kansion ku ta hiba di título ‘Historianan di Bida’.
‘DEN E BEMBE’ a kombersá ku Garry Francisco, músiko profeshonal ku tabata residensiá na Hulanda, pero ku a regresá Kòrsou i aktualmente ta dosente na skol sekundario.
Garry a konta nos kon na 2007 el a topa Ramses Seinpaal na Gran Canaria kaminda Ramses tabata presentando na hotèlnan einan. Un invitashon pa bishita un Iglesia, sigui pa un invitashon pa asistí na un seminario a pone ku Garry a bai keda serka Ramses i aki a haña e oportunidat pa por a skucha 10 kansion ku Ramses a re-areglá na bachata i kanta na Papiamentu.
Garry kende a lanta ta skucha éksitonan di ‘Los Angeles Negros’ i ‘Los Terricolas’ a rekonosé e piesanan mesora i hasi Ramses e pregunta ku lo e ke pa Garry produsí e piesanan aki pe. Den mesun rosea Garry a puntra Ramses riba e tres kansionnan ku Rames a kanta ku ‘Gibi i Explosivos’ den dékada 90. Ramses a aseptá i Garry a regresá Hulanda ku e proyekto.
Na Hulanda, Garry a kuminsá hinka e 10 kansionnan huntu ku ‘Amor nase’, ‘Kua mi tin ku skohe’ i ‘No Laga mi so’ di Gibi i Explosivos den un bachi kompletamente diferente.
Pa e produkshon Garry a aserka su tim ku e tin años ta trahando kuné ‘Antillean Showbizz Band’ bou di direkshon di Glenn Gaddum Sr., ku kua nan tabata kompaña diferente artistanan lokal manera Dhaddy Brokke, Tony Shearman, Boy Thode, Leslie Vos, George Willems dfm i Ced Ride dfm, ora nan tabatin shownan na Hulanda i aki na Kòrsou.
E produkshon musikal ‘Historianan di Bida’ a konta ku kolaborashon di diferente músikonan lokal manera Mikel Foendoe komo pianista i keyboard, Lesley Joseph riba bas, Jean-Jacques Rojer riba kitara, Frank Zonjee ku a hasi programashon di bateria, Joe Rivera riba trompèt, Solo di Trompèt di Dennis Aalse, Solo di saksofon di Dean Mc Carthy, un sekshon di brass konformá pa Frans Cornelissen riba trombon, Miguel Boelens riba saksofon i Oscar ‘Chuckie’ Cordero riba trompèt. Koristanan tabata Boy Thode, Clifton End, Stanley Clementina, Rignald ‘Natie’ Elisabeth, Suzette ‘Suzy’ Koko, Silvany la Croes i Oonagh Evertsz. E bos papia ta di Marisel Tecla.
Kantante i pianista naturalmente Ramses Seinpaal. Mixing i Mastering tabata na enkargo di Julio Hernandez, miéntras Garry Francisco mes a produsí, toka drùmsèt i perkushon.
E produktornan ehekutivo di ‘Historianan di Bida’ ta Garry Francisco i Michael Foendoe.
E CD ku a keda produsí ya ta optenibel na diferente diskobar lokal i tambe riba e plataformanan digital.


text:
Loganville, Georgia, Estados Unidos- Diahuebs mainta algo prome cu 5’or, Polis di Gwinnet County ta wordo manda na un cas riba Emory Lane na Loganville, despues cu un dama ta yama 911 bisando cu varios personanan a wordo hinka na e adres aki.
Na yegada di e agentenan nan ta bin topa cu un situacion hopi horendo, den e cas tabata tin 4 mucha chikito y un homber adulto morto, e di cinco mucha tabata bibo y cu heridanan hopi serio, mesora e ta wordo transporta pa hospital. E hefe di polis a bisa cu nunca e lo por a spera di topa algo horendo asina.
E dama kende ta casa di e victima masculino y ta mama di e muchanan cu a wordo haya morto den e cas, ta e sospechoso principal den e caso aki.
Team di recherche ta trahando riba e caso aki pa identifica e victimanan, nan edadnan y tambe kiko lo por a conduci e mama pa haci algo asina aki cu su propio yiunan y casa.


text:
Warda di 16 ora, y un averahe di 52 dia pa aña malo ta nifica peso grandi di overtime
Overtime na Instituto Coreccional Aruba, KIA tabata 27 porciento di tur e gasto di personal na 2018. Aunke e ta un reduccion compara cu e aña prome, e ta 11 porciento mas halto cu locual e cifranan di 2014 tabata.
E averahe di dianan malo pa trahado ta 52, cu ta resultado di un averahe di 15 biaha cu e trahadonan ta ‘meldziek,’ y tur esaki, pero principalmente e falta structural di personal ta contribui na un pago structural di overtime.
Esaki ta locual Auditoria General di Aruba, ARA a menciona den su rapport ‘‘Motibo Aumento Overtime.’ ARA a compila e estudio pa aña 2018 y a enfoca riba tres servicio cu ta Cuerpo Policial di Aruba, KPA, Instituto Coreccional di Aruba, KIA y Cuerpo Especial Arubano, CEA. Ta trata di investigacion cu ARA mes a dicidi pa haci, pa asina presenta na Minister encarga y Parlamento pa deliberacion. Pa tal motibo mes no tin conclusion ni tampoco recomendacion.
Na KIA, a observa un fluctuacion di gasto di personal entre 2013 pa 2018, y tambe cu overtime tin fluctuacion. Contrario cu ta e caso cu Cuerpo Policial di Aruba, KPA, no tin pieknan special pa overtime durante aña. Locual si a nota ta cu na 2017 tabatin un piek halto y cla na luna di Juni, pa un suma di 400 mil florin. Segun KIA, esaki ta pa motibo cu trahadonan ta purba acumula mas overtime den luna di Mei pa ora cu ricibi e vakantie-uitkering na Juni, tin entrada adicional.
Motibo
Mescos cu ta e caso na KPA, tin diferente motibo pakico mester traha overtime na KIA. ARA a reparti e motibonan den tres area cu ta organisacion, personal y maneho.
Pa loke ta e organisacion, KIA tin como tarea principal, proteccion di sociedad contra individuonan considera peligroso y e estadia obligatorio como castigo cu alabes na un funcion di ehempel pa otro, potencial criminal. Banda di esey, KIA mester hisa e posibilidad di detenidonan pa bolbe sociedad na un forma exitoso.
E instituto ta reparti den cinco departamento, cu ta inclui e seccion di detencion, siguridad y cuido di detenido. Ademas tin administracion, cantina, area di trabou, biblioteca, planificacion, servicio medico y e sala di camara.
No tur departamento ta rekeri overtime. Administracion y biblioteca ta traha segun ora di oficina y no tin overtime. E seccionnan cu mas overtime ta esnan di Siguridad, Servicio Interno y Camber di camara. Ta trata di seccionnan cu ta draai warda henter dia y ta responsabel pa e operacion principal di KIA.
No por sin overtime
Pa motibo di falta di personal, e ta imposibel pa no opera KIA haciendo uso di overtime. KIA a bisa cu e instituto mester percura cu ta logra e ocupacion minimo di personal pa seccion pa asina por garantisa siguridad tanto paden como pafo di KIA. Pero pa motibo di falta di personal, KIA por unicamente percura pa siguridad paden di e murayanan, pues di e instituto mes.
E seccionnan den KIA cu ta rekeri mas overtime ta esnan cu tin mas trabou tambe, por ehempel pa percura pa e programanan di dia di detenidonan. Pa por organisa esakinan debidamente mester tin e siguridad debido y mas hende. E ocupacion minimo ta den oranan di anochi.
E seccionnan relativamente nobo, cu ta e camber di camara y servicio medico a trece cune cu mester a hala personal di otro sector pa yena e vacaturanan, cu atrobe ta crea necesidad pa overtime.
Ademas, trahadonan di e seccionnan aki ta forma parti tambe di e unidad di cacho, e K9 unit, cu ta activo durante dianan specifico manera dianan di bishita of ora cu mester haci e buskeda pa telefon celular y droga den e celnan. E unidad K9 ademas ta garantisa e siguridad paden y pafo di e instituto, den cooperacion cu KPA. Esaki atrobe, pa motibo di falta di personal.
(Articulo ta continua riba pagina 6.)
Potret di KIA: Ret Karibense.


text:
Awe 17 november 2020 ta tres aña cu e gobierno di MEP as in ta y a maneha nos pais malisimo, y manera un traidor a entrega Aruba su autonomia den man di Hulanda, A priminti hopi mil y un cos durante campaña y no a cumpli. A priminti entre otro 1. No lo tin mas cu 7minister 2. No lo tin medida 3.No lo crea mas debe 4. No lo permiti corupcion 5. Lo baha edad di pensioen pa 62 ana.6. Lo elimina CAFT 7. Lo reactiva refeneria 8. Lo no hedge.
Punto number 1: Nos tur ta corda e tape na unda minister EWC a bisa cu boca grandi cu no lo tin mas cu 7 minister y esun cu no kier no tin gobierno cu MEP.
Awe nos por mira con a kibra e promesa aki y oranan a sinta nan a sinta cu 8 minister. Punto 2: A priminti cu no lo bin cu medida y awe nos conoce un subida di e BBO cu 1.5%, un subida di grondbelasting y un subida di belasting di salida cu 15 dollar. Punto 3: A crea den tres aña mas debe cu cualkier gobierno den historia. A fia como 900 miyon y awor pa 2020 un otro 808 miyon cu ta un total di 1708 miyonnan ainda falta 2021. Esaki a kibra tur record y a pone nos debe surpasa 200% di GDP di 2020.
Punto 4: Desde cu e gobierno aki a sinta corupcion a bira algo normal den nos gobernacion, tumando decisionnan anti-democratico y anti-constitucional. Nombracionan di friends and family, otorgamento di proyectonan na sponsornan y enrikeciendo di politiconan Punto 5: A priminti di baha edad di pensioen pa 62 aña y nada ainda y te hasta esaki lo por subi pa 66 of 67 aña. Punto 6: A bisa cu lo recupera autonomia bek door di termina CAFT. Contrario a prolonga CAFT ora por a termina esaki y pio ainda awe a entrega nos autonomia den man di Hulanda por medio di COHO y e Rijkswet.
Punto 7. A priminti cu lo reactiva e refeneria y awe nos por wak con nan a comete un error enorme cu e firmamento di e CITCO-deal y pa colmo regala CITCO mas cu 300 miyon. 8. A bisa di no hedge y toch a hedge na mas cu 65 dollar mientras cu crudo oil a baha te cu 10 dollar. Esaki a costa e pueblo algun cien miyon florin. Fuera di e puntonan aki tin mal maneho di economia na unda esaki a keda stagna cu desempleo grandi,finanzas publico desorganisa,enseñansa sin vision y sin solucion,husticia na unda no ta midi cu 1 midi,turismo cu no tin rumbo,salubridad publico na unda e patient nota haya e cuido mereci,social na unda pobresa a subi, calidad di bida a bay atras y mas criminalidad y asina mi por menciona mucho mas.
Un gobierno cu un track record asi no malo no merece di ta goberna. Y nos ta spera cu den e proximoeleccion2021 e pueblo lo husga e gobierno actual ariba nan mentiranan, corupcion y mal maneho cu a causa hopi daño na nos pais y cu nunca mas lo bolbe na mando di nos pais. Nunca ta tin un gobierno asina mediocre den historia politico di Aruba, cu tur loke nan a haci, a fracasa. Nan merece un dikke onvoldoende. Ora un gobierno basa su mesa riba mentira, corupcion y mal maneho e cosecha no lo ta bon,na final di dia for di un mal palo no por produci bon frutanan.


text:
Na momento cu un pais tin un gobierno cu nunca a cumpli cu pueblo, cu nunca a duna puebl;o loke nan a priminti di duna pueblo pero al contrario e mesun gobierno aki tin mas cu cuater aña sembrando pobresa, ta mas cu claro cu tin cu consideera nan un grupo di abusadonan di pueblo.
Parlamentario ArthurDowers di fraccion di AVP a mustra durante conferencia di prensa, cu Prome Minister Evelyn Wever Croes tga un abusado di pueblo, abusado di hendenan humilde, di hendenan di poco recurso, ya cu ora cu den pueblo tin muchanan ta wordo perhudica pa un mal maneho di su gobierno y awor ta bay keda sin cuminda, esaki ta un abuso di marca mayor.
“Mientras cu na mesun momento c’un fundacion di boluntarionan, ta bin dilanti y anuncia e siman aki cu placa no ta yega mas y cu e fundacion lo tin cu reduci e cantidad di cuminda cu 300 mucha, e gobierno abusado aki kier hunga bunita papiando di entrada extra cu gobierno a genera.
Pa colmo aki ta trata di entradanan extra riba custia di pueblo ya cu medidanan tuma den pasado cu aumento di BBO, cu aumento di accijns riba combustibel, mientras cu pueblo tin cu paga mas pa gasolin y diesel, gobierno ta generando placa extra cu e medidanan aki impone riba pueblo.
Miyones adicional a drenta caha di gobierno pero pueblo ningun momento por a tuma nota di un gesto di Evelyn of su gobierno caminda e ta bisa di lo alivia e peso grandi cu pueblo ta cargando, c’un inflacion sin misericordia pa algun luna caba.
Ora cu un fundacion bin dilanti y bisa cu 300 mucha lo no por ricibi algo di come na scolnan mas pa motibo cu e fundacion no tin suficiente fondo, Evelyn y ningun otro di su ministernan a bin dilanti y saca un man pa yuda e fundacion aki, pa asina sigura alimentacion pa e grupo di 300 mucha di scol aki.
Muchanan cu na cas caba ta confrontando problema cu aumento continuo di prijsnan, cu parcialmente ta wordo influencia pa desaroyonan den exterior pero pa gran parti e situacion aki a ser crea pa gabinete Wever Croes cu ya a anuncia mas medida na caminda cu aumento di BBO dentro di algun dia.
Ta mesun señora aki den su calidad como Prome Minister, a papia cu su gobierno lo bay reduci gasto pero na momento cu gobierno reduci gasto, esaki ta habri oportunidad pa pueblo por hala un tiki rosea pero loke pueblo por a mira of a experencia, ta net lo contrario.
Awor e mesun señora aki ta papia di ‘meevallers’ pero Evelyn ta lubidadi bisa pueblo cu e placa extra aki, a wordo genera dor di decisionnan riba mercado mundia di petroleo caminda medidanan cu su gobierno a tuma for di 2018, ta pone cu asina cu prijs di combestibel aumenta, su gobierno tambe ta haya mas entrada riba custia di pueblo.
E placa adicional aki no ta wordo inverti bek den comunidad, loke ta conduci na un aumento di pobresa formal riba e isla y cu tin como consecuencia, cu hopi muchanan cu ta bay scol, ta wordo perhudica pa e tipo di maneho desproporcional di gabinete Wever Croes,” Parlamentario Arthur Dowers a declara.


text:
“Ta hopi importante pa Partidonan Raiz y MEP scucha y mira unda hunto pone prioridad durante e cuatro añanan nosdilanti”
Den e rueda di prensa di diahuebs 29 di juli, Prome Minister Evelyn Wever – Croes a duna un update di e proceso di formacion di Gobierno cual ta reparti den tres parti. A splicacu actualmente ta trahando riba e acuerdo di Gobernacion cualta den un fase avansa y pa finalisa esaki ta incorporandoopinion di diferente stakeholders riba puntonan importante cu Gobierno mester tene cuenta cu ne.
E di dos parti ta encera deliberacion riba reparticion di e diferente carteranan entre partido Raiz y partido MEP. Eseytambe a cuminsa cu ne pero no a keda cla cu ne ainda. Ora ta cla cu esaki lo por propone candidatonan pa Minister pa partido Raiz y partido MEP. Pa despues sigui cu e proceso di screening di candidatonan pa Minister cu ta un proceso serio y cu ta tuma su tempo.
“Aworaki ta memey di e proceso di formacion cu ta bayendohopi bon y no ta premira cu lo tin problema pa yega na e acuerdo di gobernacion, reparticion di cartera of proposiciondi candidato pa Minister y tampoco problema cu screening,” Prome Minister Wever – Croes a expresa.
Diahuebs tambe tabata un dia largo cu diferente reunion cu enfoke riba enseñansa, medio ambiente y comunicacion. Despues di cada reunion di 45 minuut, e representantenan di stakeholders a duna nan declaracon na prensa. Esanan cu a duna nan reaccion ta: EPI, Director Sr. Ryan Maduro; Hoofdenoverleg Openbaar Onderwijs, Sra. Roelien Hofman; Fundacion Lanta Papiamento, Sr. Eduard Pieters; InspectieOnderwijs, Sr. John Hessen; SKOA, Sra. Anuesca Baly;SVOA, Sr. Ernesto Rosenstand; Asociacion HabitantenanParkietenbos, Sr. Aldrich Croes y e delegacion representandoprensa di Aruba, Sr. Arien Rasmijn, Sr. Tito Lacle ySra.Sharina Henriquez
“E proceso di formacion ta canando bon, e ta hopi intensivopero ta hopi importante pa ambos partido, Raiz y MEP, scuchay mira unda hunto mester pone prioridad durante e cuatroañanan nos dilanti’, Prome Minister a expresa.


text:
Diaranson 18 di augustus, durante entregamento di bandera di Aruba na Atleta Paralimpico Elliott Loonstra, Prome Minister Evelyn Wever-Creos den nomber di Gobierno di Aruba, a entrega e reconocemento ‘Muhe di Excelencia’ na señora Nicole Hoevertsz como gradicimento pa su dedicacion profesional y dinamico na deporte pa Aruba.
Señora Hoevertsz recientemente na Tokyo a wordo eligi como Vice- President di Comite Olimpico Internacional. Esaki ta muestra y resultado di su dedicacion y amor pa Deporte pa Aruba. Nos isla ta chikito den Caribe y señora Hoevertsz a skirbi nos nomber Aruba den paisnan grandi internacionalmente.
“Pabien Nicole cu e titulo aki bon mereci. Danki pa eleva nomber di Aruba na nivel internacional como Vice Presidente di Comite Olimpico Internacional. Mi ta gradici Comision Olimpico Arubano y tur nos atletanan cu a participa na Tokyo. Danki pa representa Aruba. Cu boso participacion na e evento deportivo internacional aki, ya boso ta un ganado”, Prome Minister ta expresa.


text:
Kolekshon Antropológiko
NAAM ta poseé i mantené vários kolekshon antropológiko:
- E kolekshon Brenneker-Juliana. Esaki ta e kolekshon antropológiko mas grandi, ku mas ku 3000 artefakto, kolektá dor di pader Paul Brenneker i Elis Juliana for di kuminsamentu di añanan 1950. Ku nan pasado diferente pader Brenneker i Elis Juliana – un mucha hòmber lokal – a kompletá otro. Den kurso di añanan e dos personanan aki a kolektá un rikesa di informashon úniko. E informashon aki ta inkluí tantu un kolekshon di artefakto komo informashon inmaterial. E informashon inmaterial a wòrdu wardá riba kasèt i den buki i reportahe di historia oral. E artefaktonan ta inkluí opheto di kas, dokumento, opheto religioso, instrumento di muzik i obranan di arte. Na e momento aki ta ekshibí un selekshon representativo den Museo Tula i Museo Savonet. E parti oudiovisual; e kolekshon Zíkinzá, a wòrdu entrega na NAAM dor di fundashon Zikinzá; e kolekshon remarkabel aki ta inkluí mas ku 1000 kantika i kuenta.
- E inventario di pakus di Shon We Evertsz na Otrobanda; un kolekshon di opheto di kuminsamentu di siglo 20
- Materialnan di skol di e periodo entre 1900 – 1950, inkluyendo materialnan di e skol históriko St. Thomas College
- Instrumentonan musikal ku tabata propiedat di perkushonista Benny Privania
- Trofeonan deportivo, ku a wòrdu gana dor di e deportista lokal Eduardo ‘Beto’ Adriana
- E kolekshon di 500 aña Kòrsou (Fundashon 500)
- Kolekshon di e famoso polítiko Doktor Da Costa Gomez
- Un kolekshon di opheto lòs, inkluyendo kañon, piedra di molina i modelo pa trahamentu di sombré.


text:
Rich Kalash a sakudí Skalo
Djasabra último entre gritu i aplouso di su fanatikonan Rich Kalash a subi esenario na Club 1850. Un evento ku a keda hinká den otro den un dia, despues ku e festival di Ponton a keda kanselá nèt promé ku e urban night mester a tuma lugá. Rich Kalash un di e headlinernan di e urban night, no ke a desepshoná fanátikonan ku tabata pendiente pa su presentashon. E kas di e artista, Decoded, a sinta ku promotornan interesá na mesa i den un forma relámpago a organisá un ‘Last Minute’. Decoded ta gradisí tur ku a duna un man pa realisá e ‘Last Minute’, patrosinadònan ku a kere mesora den e potensial di e artista , tur medio di komunikashon i tur fanátiko ku a yega Club 1850 riba djasabra anochi.
Miéntras ainda mester resolvé e impase entre Decoded i SuMusica BV, e kas di produkshon di tantu Rich Kalash i Jaido komo esnan mas prominente den urban scene na Kòrsou ta keda positivo i ta keda kere den un trato hustu di parti di promotornan di SuMusica BV.
Rich Kalash a demostrá di ta un headliner di bèrdat, yenando Club 1850 ku un públiko grandi pa kanta su hitnan sam sam ku e propio artista- den apénas un dia di promoshon. Jaido, tambe a sòru pa un tremendo presentashon. E line-up Rich Kalash, Jaido i Quincy a sakudí Club 1850, den Skalo e wikènt aki. Pa loke ta Rich Kalash, manera fanatikonan sá, e tin ku raportá bèk na Hulanda awor ku su trabou na Kòrsou ta kompletá. Fanátikonan por mira sigui Rich Kalash i tur artista di Decoded riba e Youtube Channel @decodedofficial. Por stream riba ITunes, Spotify, Google Play i Apple Music tambe.


text:
E trayectoria profesional di Elizabeth ‘Liz’ Ginocchio ta hopi diversifica, unda el a inicia su carera cu Exxon Chemical na Linden NJ pa despues sigui den enfermeria, graduando den e ramo cu e tabata gusta desde teener. Na 1991 Liz a conoce su casa, Ed, cu su hobby tabata scuba diving y el a namora di e deporte. Hunto nan a cuminsa bishita Aruba y despues a bay Bonaire, caminda nan tabata pasa mayoria parti di tempo sambuyando. Na 1998 nan a muda pa biba parcialmente na Bonaire y cuminsa un resort chikito pa divers, pa despues dicidi pa haci e isla nan cas y Scuba Diving Resort nan negoshi permanente.
Como doño di e resort, el a duna Liz e oportunidad pa ‘diseña’ riba un escala mas grandi, siguiendo su pasion den craft y decoracion. Na 2011 Liz a wordo diagnostica cu cancer y el a bolbe Merca pa tratamento cu a dura 4 aña. Awe e ta gradicido na Dios, su fe y actitud positivo, cu e ta den ‘remission’ pa 10 aña caba. Despues di Liz su tratamento, nan tabata scucha ‘Antiyas’ ta yamando nan atrobe. Durante e tempo bibando na Bonaire, nan tabata bishita Aruba pa vacacionnan cortico. Liz tabata consciente cu e mester cuido medico di calidad y acceso facil pa bolbe Merca si ta necesario. P’esey nan a dicidi di bolbe, pero e biaha aki pa biba na Aruba.
Esey tabata na 2015 cu nan a dicidi di cuminsa un negoshi chikito y e siguiente aña nan a muda pa establece na Aruba. Durante e temporada ey, Liz tabata yuda e propietarionan di Airbnb pa decora y crea un atmosfera agradabel den nan luga. Su estilo a cuminsa bira popular y mas hende tabata puntr’e pa yuda nan. Elizabeth a dicidi di haci diseño di interior su carera nobo. Na 2016 el a atende NY Institute of Art and Design y e aña siguiente a obtene su certificacion di ASID. E tempo ey nan no a establece ainda e negoshi di diseño na Aruba, pero tabata bay bin trahando entre Aruba y Merca cada 2 siman pa haci compra pa su clientenan, y ta corda cu esaki tabata un locura.
E momento ey, Liz tabata wak tambe un aumento hopi grandi di un ‘forma’ nobo di clientela. Esunnan cu tabata kier conseho di diseño, pero cu kier pa nan ordo hopi di e articulonan for di Merca. Esaki a bira alrededor di cincuenta porciento di su negoshi. Despues a crea Upcycle Design VBA, cu den nan business plan ta pa forma un tienda, cu lo trece mercancia di calidad halto, sostenibel y ‘upcycled made’ pa Aruba. E gran apertura di Upcycle Designs Aruba situa na Caya Taratata #3 dia 22 di januari 2022 tabata un exito grandi.
Den edicion di Focus Digital Magazine di mei por lesa e entrevista cu Elizabeth ‘Liz’ Ginocchio cu ta splica dicon – ‘Upcycling’ ta un forma di biba – y cua tabata e desafionan creando e concepto di Upcycle Designs Aruba. E revista ta accesibel via Apple iStore, Android Google Play Store y www.focus.aw (Menu Tab FOCUS DIGITAL)


text:
WILLEMSTAD — Direktiva di FFK a anunsia ku e 2 weganan pa komienso di nos kampionato di Promé i Segundo Divishon ku tabata programá pa kuminsá den wikent tras di lomba, esta 6 i 7 di mart 2016, a wòrdu posponé te ku un próksimo aviso.
Miembronan den un reunion general di djasabra 5 di mart a pidi pa posponé e kampionato te un próksimo aviso. Esaki te ora ku atendé entre otro algun punto ku nan ke kambia den e reglamentu di e kompetensia. Direktiva a bai di akuerdo pa te djamars 8 di mart 2016, klupnan manda nan proposishonnan pa direktiva pa nan trata esakinan den nan seno, pa despues por sigui ku e reunion general posponé.


text:
For di un cantidad di buki cu mi a lesa e ultimo tempo, tin hopi cu a resalta den e forma habri cu nan ta trata temanan cu ta taboe. Ta importante pa nos sa con mundo ta hinca den otro. E ora nos sa sigur cu cada biaha cu nos scoge cu nos a scoge conciente. E buki ‘Hoe word ik een rat’… de kunst van het konkelen en samenzweren… a capta mi atencion pasobra e ta hiba nos den e mundo di sushedad cu hende por usa pa logra nan metanan a costo di otro. E cuchui ta corta dos banda, mescos cu majoria cos den bida. E buki por ta un guia pa esnan cu kier bira un djaka of un advertencia pa e asina jama ‘bon hende’… pa scoge unda e no kier ta… pero si sa ki forsanan tin den nos mundo… Spera cu cada lesador scoge pa e ultimo…
Quote:
“Esun cu nunca a susha su man, nunca a biba…“
E buki ta scirbi den forma di un carta. E ta cuminsa den un riool y ta sigi hiba e lesador den e arena y ta pasa tur e fuentenan di poder y e lesnan den wega y trikinan di e djaka. Konkelmento, wega sushi y conspiracion ta accionnan di tur dia den hopi organisacion. Pero… ken ta conspira cu ken? Kendenan ta dos man riba un barica? Ken ta manipula ken, pakico y con? Hende cu ta confia riba palabracionnan formal y riba wega limpi ta sali bon ganja di e wega aki. Den e wega di djaka no ta tuma decishon a base di decisionnan racional di e argumentonan pro y contra. No, e otro wega, e wega di poder di bou mesa ta casi mes importante.
Den e buki aki, Joep Schrijvers ta scirbi riba su conocemento di e weganan di manipulacion, ‘e weganan di djaka’ den organisacionnan. Den un forma bastante ironico y hopi comprendible e ta describi e tacticanan di mas sushi cu ta ser usa. E ta purba di motiva e lesador pa pensa mas politicamente strategico. Ki interes hendenan den un organisacion ta ambiciona y pa ki motibo? Kico ta motiva un hende? Kico ta e fuentenan di poder cu ta facil pa maneha y manipula. Kico ta bo nivel di ‘djaka’? Con pa discubri e partinan swak y psicologico di bo adversarionan? Con bo ta hunga e wega di djaka riba nivel sofistica?
Esakinan ta e preguntanan practico cu e autor ta profundisa den e ensenjansa di caracteristicanan negativo. Tambe e ta mustra riba e cautela necesario ora organisacionnan ta presenta su mes demasiado suave.
Hopi personal ta ser prepara na scol cu teorianan di management basa riba desaroyo personal, synergia, maestria y sentido comun y una bes nan cuminsa traha nan ta haja un experencia cu por ta totalmente contrario cu tur e teorianan noble aki. Nan ta cay den un mundo di pensamentonan di actitud di djaka cu ta ‘gara loke bo por gara’, ‘ganja cu intencionnan menos noble’ y perhudica bo companjero di trabou pa bo propio beneficio’.
‘Hoe word ik een rat?’ ta un buki diferente cu ta pone bo pensa riba e mundo cu nos ta bibando aden. Esaki pasobra e ta scirbi riba loke casi tur hende sa, pero no ta papia. Tambe dor di su anecdotanan cu tin ora ta demostra hopi falta di respet, pero sigur pa su estilo cu no ta desea di hasi e realidad menos mahos cu e ta.


text:
© 2014-2015 Stichting Jeugdwerk Jong Bonaire.................Contact.......................Webdesign donated by: Fundashon Bon Kousa
E mishon de Fundashon Jong Bonaire ta krea bon oportunidat pa futuro pa e hobenan de Boneiru. E Fundashon ta fundá na 1959. E programa pa despues di skol ta den funshon for di 1998; e kampamentunan den fakansi grandi a kuminsá na 1998, aktividatnan durante anochi i wikènt a inisiá meskos ku e Sentro Siña Biba Traha na 2013.
Na sentro Jong Bonaire mèntòr i lider di hóben ta traha riba ampliashon di konfiansa propio i outo- konsenshi di e hóbennan. Ta yuda e hóbennan sigui desaroyá nan disiplina i responsabilidat. Na e sentro nobo; Siña, Biba, Traha e adultonan hóben ta haña oportunidat pa traha na nan abilidatnan sosial pa hasi e paso pa bira independiente mas fásil.
Fundashon Jeugdwerk Jong Bonaire ta , pa gran parti, finansiá pa gobièrnu hulandes i esun lokal i pa medio di donashon di diferente fundashon. Nos mes ta perkurá pa 15% te 20% di nos presupuesto. Esaki nos ta hasi pa medio di rekoudashon di fondo i pidi donashon serka posibel sostenedó manera bo persona. Pa motibu ku nos ke sostené henter Bonaire ta trata di un suma konsiderabel. Lo ta di apresiá si bo koperá. Pa hasi un donashon, primi akí.
Desde 1998
For di lantamentu di e fundashon na 1998 mas ku 2.000 hóben a partisipá na aktividatnan di Jong Bonaire i aki ta sigui ekspreshonnan di algun di esnan ku a logra nan diploma di skol avansá:
“Disiplina. Esei ta loke mi a siña na Jong Bonaire ”
“Jong Bonaire a yudami diskubrí mi talentonan skondí ”
“A siñami rèspèt”
Jong Bonaire is a "Algemeen Nut Beogende Instelling" (ANBI) registered #823934081


text:
Estrella vs Nacional ta e bataya pa prome luga entre e top dos ekiponan riba tabla di Play-Off. Estrella te cu e wega aki tin seis punto, producto di dos victoria convincente contra Britannia y Dakota, nan ‘doel saldo’ ta +4 den dos wega, alaves un tipo di futbol bistoso. Nacional no ta campeon di anja pasa por nada, nan por hungabo y destruibo si bo cai den nan wega. Nan wega ta di dominacion fisico y mental, nan por hungabo ‘man-decking’, nan midveld ancra pa Valdo Leocadio ta casi impenetrabel riba un bon dia. Nan tin 4 punto den di dos luga riba e tabla, cu solamente un gol anota den dos wega te cu awo, algo raro di e ekipo cu a anota mas gol den e campeonto regular, nan doel saldo den Play-Off ta +1, pero, cu talentonan mane Devis Oliveros y Kenroy Ranger ta un ora pa otro nan por explota.
E prome tempo tabata un wega di tension, di hopi bruhamento, e no tabata un wega di movimiento liber locual a hasi’e menos atractivo ya cu no tabatin espacio pa crea y move. Estrella a purba ataka riba e alanan ya cu e medio campo tabata bon congestiona pa Nacional, pero e yegadanan no tabata skerpi, nan a purba cu tironan di distancia tambe pero envano.
E wega aki a favorece Nacional, nan tabatin mas yegada y mas chens den e prome tempo aki. Estrella no por a hunga nan wega, nan a cai den e trampa tactico di e Dragon nan. Nacional a press y controla medio campo mane ta nan custumber, tira dilanti pa Devis Oliveros y Kenroy Ranger, apesar cu den e wega aki e no a bay mucho facil, nan tambe tabata un poco frustra, pero si miho cu Estrella. Na minuut 6 caba un intercepcion di Edward Clarissa a duna Ranger un bon chens pa habri marcador pero un tremendo salbada di portero Navarro di Estrella a salba su ekipo. Apesar cu ya e wega tabata duro caba ta un carchi geel so a cai, pa Nacional, den persona di Chido Van der Biezen, pero pa reclama. Na minuut 10 Nacional ta bolbe haya un chens cla pero Ranger ta bolbe faya ora cu portero Navarro despues di un bon salida ta causa cu e bala ta bay na banda.
Nacional ta sigui press y domina medio campo, preveniendo Estrella traha wega, no tabatin contesta pa e wega ey di Nacional. Mientras cu e wega duro ta sigui, Pancho Croes den un encontronaso den aire ta cai di mal manera y ta fractura su dede di man, pero ta sigui hunga asina mes despues di tratamento banda di veld. Te cu e minuut 20 ainda ta Nacional tabata cu mas proposito y atake den e wega. E prome carchi geel pa wega duro alfin a wordo duna na minuut 22 na David Dubero, e defensor di e ekipo di Papilon. Un bon reaccion di e referee te na e momento ey, pero e no a sigui duna waarschuwing of hasta duna mas carchi apesar cu e wega tabata birando mas duro cu mas tension cada momento, ta kiko lo a pasa? Na minuut 24 Estrella a cuminsa hunga miho, cu mas yegada, hasta un tiro liber cu a dal den palo na minuut 25, tira pa Joel Geerman.
Un wega hopi compacto na e punto aki, di hopi contratempo y agresividad. Cu un medio-campo asina popula ta claro cu ta bay tin mas ‘botsing’, hasta e estelar defensor di Estrella, David Dubero, eventualmente mester a bandona cancha lesiona. Apesar cu e wega ta sigui cu hopi ‘overtreding’, hungadonan ta sali for di cancha riba strecher, niun carchi a wordo duna atrobe pa wega peligroso of agresivo te cu na parti final di segundo tempo, pa ta exacto minuut 71 (tabatin un carchi geel tambe na minuut 69, duna na Deffery Banton di Nacional pero pa hunga e bala cu man). Hungadonan ta capitalisa riba e cosnan ey, ta mane un candela chikito cu si e no wordo combati na e punto ey, ta grandi so e por bira despues, te na e punto cu e no por wordo controla mas, vooral den un wega asina grandi, yena cu emocion y tension. Halftime ta bay aden 0-0, un wega di tension y hopi accion pero tambe di hopi incidente.
Den e segundo tempo Estrella a cuminsa cu mas penetracion y proposito, nan a mane tuma e iniciativa for di Nacional pero e chensnan di gol no ta mucho skerpi. Nacional ta responde bon y ta sigui hunga nan wega, e partido awo di banda pa banda pero sin chens grandi dilanti gol. Estrella su iniciativa t’asina ambicioso cu hasta Pancho Croes ta sali bay ataka, un riesgo cu Nacional por a exploita. Estrella cu chens basta bon den pia di Hugo Robert na minuut 61 pero ta faya di wak Phaedrick Baromeo full habri na su banda, chens perdi, y no tin hopi! Na minuut 63 Baromeo ta penetra atrobe pero ta wordo stabilisa na un manera duro y e ta mane retalia cu un skop riba e defensa, pero ta faya. Na minuut 64 Marck Laurence di Estrella ta skop Kenroy Ranger na un manera cu tabata merece carchi, di biaha despues Ranger mes ta retalia riba Joel Geerman den un entrada duro, di carchi ni waarschuwing nada tampoco. Na minuut 70 Alex Hassel den un encontronaso cu Valdo Leocadio na linea di veld cu intercambio di palabra. Na minuut 71 Oliveros ta haya carchi geel pa un entrada (“Brace”) riba Pancho, cu a resulta den un encontronaso entre nan dos despues cu Pancho a bay reclama Oliveros na un manera duro, Pancho tambe mester a haya un carchi p’esey.
Den un ‘toma y dame’ cu a sigui, e wega a bira miho cu mas yegadanan, pero e ‘toma y dame’ cu violencia no a para toch. Alfin na minuut 86 Nacional a anota e prome gol di wega ora cu e hoben Joshua Aguirre a hasi un tremendo pase pa Kenroy Ranger den area penal, unda cu Ranger a bai purba baha e bala cu pecho pero e bala a scapa bay pika na banda di e portero Navarro cu tabata saliendo stret riba Ranger, e bala a gewoon pika y lora na banda pa drenta gol, suerte pa Nacional, mala suerte pa Estrella, pero gol e ta, pa duna Nacional e bentaha di 1-0. Pero e wega aki y e incidentenan ta lew for di caba ya cu t’awo e “vuurwerk” ta di bai cuminsa. Despues di e gol, e wega a bira mas violento ainda. Carchi a sali na minuut 89 pa Andre Kelly di Nacional pa wega bruto, entre manotasonan y skopmento cu ta zwaai, na minuut 90+3 Ranger ta bolbe haya un chens enorme pa likida e partido pa Nacional, pero ta faya atrobe, pa despues na minuut 90+8 bolbe dal e bala den tubo! Pero loke ta sigui despues cu e bala a rebound for di e tubo ta e storia di e wega aki. Ora cu e bala a sigui lora dilanti gol, pa despues Pancho rechaza pero e bala ta keda den area penal, unda cu Andre Kelly a drenta Joel Geerman di Estrella na un manera duro, pa despues Geerman tira un elboog riba Kelly, cu na su turno ta tira un mokete y vloer Geerman, eynan Melrick Dabian di Estrella ta tira un karate kick riba Kelly, pa colmo Marck Laurence ta bin tira un golpi riba Kelly tambe, carchi cora pa Kelly y Laurence.
Mientras cu un bululu di pushamento y gritamento ta sigui den area penal, referee alfin ta dicidi di pita p’e wega di MMA aki caba tambe. Tristo cu e wega tabatin un final asina, y practicamente full e wega, awo mester revisa e wega aki, con ela wordo pita. Niun hende ta perfecto, pero e wega a bay for di man, esey no tin duda, awor mester busca un solucion pa preveni e cosnan aki cu ta afectando nos futbol, no solamente riba tereno pero tambe den e gradonan di e fanaticonan, cu entretanto en bes di bai wak un evento ‘deportivo’ a hayanan ta wak anti-deportivismo y tendencianan anti-social cu insulto, menasa y agresion no solamente entre hungadonan, referee, pero tambe entre e fanticonan mes, incluyendo e hoben nan cu ta wak na stadion mes, riba television y den media social.
Nacional ta lidera e Play-Off awo cu 7 punto, sigui pa Estrella cu 6 punto, lagando Britannia cu 1 punto y Dakota cu 0 punto so, sperando riba nan wega pendiente. Si cossigui asina, ta pinta cu Nacional y Estrella ta favoritonan pa topa den final, pero, falta ainda e di dos rond di e fase aki, ainda hopi cos por pasa.


text:
ORANJESTAD - Leerorkest Aruba a pone como 300 alumno a duna nan prome concierto cu nan instrumentonan orkestral. Recientemente, den e ultimo siman di scol, alumnonan di cinco scol piloto Colegio Laura Wernet Paskel, Prinses Amalia Basisschool, St. Paulus School, SOAZA y Graf von Zinzendorf a bini hunto pa toca, canta y baila yen di entusiasmo, expresando nan conocemento musical cu Leerorkest Aruba a brinda na nan. No solamente grupo di alumno a haya AMV cu ta Algemene Muziekvorming, pero pa varios, nan a haya e oportunidad unico pa keda introduci na instrumentonan manera violin, cello, trombone, trompet, clarinet, dwarsfluit. Y asina mes, despues di apenas cuater luna di les di instrumento, un biaha pa siman, nan por a acompaña nan co-alumnonan mas hoben cu a canta cu hopi gana. E tabata un momento unico na unda por a mira e alegria riba e caranan di no solamente e alumnonan, pero tambe e docentenan y di tur cu tabata presente. Un cabezante di scol, Eta Geerman di Laura Wernet Paskel por ehempel a expresa su emocion pa mira su muchanan forma un orkesta real y e impacto positivo cu musica y e esfuersonan di Leerorkest Aruba tabatin riba tur mucha cu ta atende e scol. Es mas a mira un adelanto grandi den resultado escolar en general. “Alumno y docentenan, tur ta contento,” ta locual Geerman a expresa. Su opinion ta comparti pa tur na e otro scolnan cu ta participa den e proyecto piloto di Leerorkest Aruba cu tin e ambicion cu denter di algun aña, tur alumno di scol na Aruba haya e oportunidad pa participa na e programa di musica y instrumento, cu ayudo di diferente docente di musica cu ta traha parttime cu Leerorkest Aruba, pero ta duna 100 porciento di nan energia pa e muchanan.
Staff di Direccion di Cultura tambe tabata presente pa por a experiencia e momentonan special aki y tur tabata inspira.
Leerorkest Aruba a bira un realidad danki na sosten di Ministerio di Husticia y Siguridad di Hulanda cu intervencion di Director di Leerorkest Amsterdam Marco de Souza, kende tabata na Aruba recien pa firma convenionan cu mas scol pa participa na e programa musical.
Lider artistico di Leerorkest Aruba, Johnny Croes tabata sumamente feliz pa e prome conciertonan aki. Croes no solamente ta e persona cu a acerca Marco de Souza pa Aruba tambe haya un Leerorkest, e ta e motor tras di e programanan digital cu a bira hopi popular tambe. Coordinador organisatorio di Leerorkest Aruba Juliette van Romondt ta percura pa e organisacion y su envolvimento ta danki na e cooperacion di Minister di Enseñansa Rudy Lampe, kende for di principio a sostene e proyecto. Un gratitud special ta bay pa Rotary Club of Aruba cu a percura pa tur mucha tin nan uniform.
Miembronan di directiva di Leerorkest Aruba, Presidente Grace Maduro, Secretario Janice Poeran, Tesorero Stanley Looman y miembro Dilma Arends Geerman tambe a presencia e conciertonan cu a enfatisa e balor di percura cu berdad musica ta pa tur mucha.
Aki por mira un par di potretnan di e conciertonan. Por bishita nos fotogalerij ariba nos website https://leerorkestaruba.org/fotogalerij/ y por download e potretnan desea. Keda pediente pa e video di e concierto!'
ORANJESTAD - Aruba Lions Club ta conoce e an?a aki su rifa di auto cu ta consisti di 5 premio hopi atractivo manera, un auto electrico pa mucha, un step electrico, un bicicleta electrico, un scooter electrico y cu e promer premio un auto electrico di famia marca “Changan”.
ORANJESTAD - Diaranson ultimo a tuma lugar na "On The Rocks Café" , e lansamento di e tercer video clip di e banda Honeypot pa aña 2022, cu nan cancion nobo titula "Still Alive". E cancion aki a wordo graba na Aruba mes den diferente studionan manera Sunnyray Studio, Kurt Labadie y na Tisspro Studio serca Hubert Thiel, cu tabata encarga cu e mescla final. Produccion di e videoclip, tabata den man di Dani Cruz y Marlon Dubero. Pa 2023 e banda lo bay release nan di 5 studio album. Pa wak e video clip, click AKI.
ORANJESTAD - Awendia empleadonan no sa keda traha hopi aña pa e mesun compania. Nan ta duna e miho di nan pa algun tempo y despues ta fada y ta busca un otro “challenge” den nan carera. Wendell Bennett a busca e mesun “challenge” aki den e mesun compania, MetaCorp, durante no menos di 50 aña largo. Manera e mes ta bisa 50 aña ta nifica hopi sacrificio, trabao duro, lealtad y perseverancia. Pa Bennett ta manera ayera, el a conta.
ORANJESTAD - Retonan di salud mental no necesariamente ta refleha den cara di e persona. Asina un cantante y productor musical conoci a inspira hopi trahado den sector HORECA e siman aki. Siendo un persona cu a atende cu problema di salud mental, el a splica con den practica ta balansa su trabou y e reto cu e ta biba cu ne. Mayoria hende no sa mes, pasobra ta necesario pa bo ta contento cu bo mes, den caso bo kier sirbi of entretene un otro.
ORANJESTAD - Diasabra anochi CMB a tene su “Block Party for Charity” cu tabata un celebracion hunto cu comunidad di Aruba en conexion cu 60 aniversario di e banco. Den un record di menos di 2 ora a bende e maximo di 600 ticket (Afl. 15.00 cada uno) di cual e banco a match cada contribucion di e publico florin pa florin pa un total di Afl. 18,000.00. Asina mes gerencia di e banco Sres. Paul DeWolfe y Roberto Dijkhoff a rond af e suma final na e bunita montante di Afl. 25,000.00 cu lo bai completo pa Fundacion Contra Violencia Relacional (FCVR).
ORANJESTAD - Women’s Club of Aruba (WCA) a ser funda 88 aña pasa, dia 17 di september 1934. Sra. Lucy Smith, casa di Sr. Lloyd G. Smith, presidente di Refineria di Lago a organisa e prome reunion na Club di Lago den Colony. Na e reunion aki tabatin 150 hende muhe presente.


text:
E belanan perfuma ta un di e luhonan simpel di posee of ricibi. Un bela por significa un miyon di cos diferente pa cualkier persona. Bo kier perde den un lama di fragancia suave y sutil, cu ta laga bo sinti completamente relaha? Cende un Bela! Bo kier sinti energetico cu e notanan vigorizante di azahar? Cende un Bela! Of kisas bo ta buscando pa añadi algo nobo na bo hogar cu ta bisa #instagoals, cu e bonus di un holor totalmente maraviyoso? Cende un Bela! Kisas bo ta e persona cu gusta duna e miho regalonan? Ademas cu bela ta un bon regalo pa e amigo cu ta difícil pa cumpra algo p’e, bo por ta sigur cu un bela esplendidamente perfuma lo encanta cualkier amigo of ser keri. Bo lo djis sinti bo great di wak con nan lo habri nan regalo nobo faborito, uno pa sinti y encanta… y incluso por uza esaki despues como un brush holder of un potchi di mata.
TIPS
• Laga e bela cendi durante dos hora e prome biaha cu uza esaki, pa asina laga e capa ariba di wax dirti completo.
• Pa e bela dura mas tempo mester evita pa pone den un lugar unda tin coriente di aire, ya cu asina e ta caba mas lihe.
• Corta e mecha paso mas largo e ta, mas lihe e ta kima y percura pa e no ta mas largo cu un par di millimeter, mesun largo ora e ta nobo.
• Ademas di corta e mecha mester bolbe pone memey despues di paga e bela ora cu wax ta likido ainda, pa evita e move y haci e glas preto.
• Haci e glas limpi si e bira preto cu un cotton pad muha cu awa lauw y habon y sigura cu e glas ta seco prome cu cende e bela bek.
• Laga e bela cu su tapa ora no ta uze pa stof no pega riba e wax, y pa kita e stof por uza un paña di catuna humedo.


text:
Kralendijk – Pa medio di esaki gezaghèber di Entidat Públiko Boneiru ta anunsiá ku relashoná ku kambio di aña for di 31 di desèmber 2021 te ku 1 di yanüari 2022 gezaghèber ta duna dispensashon general di e prohibishon pa tira vürwèrk manera stipulá den artíkulo 31 insiso b di e Ordenansa General di Polis (APK) di Boneiru.
Pa tiramentu di vürwèrk pafó di e periodo menshoná akí riba i pa tiramentu di vürwèrk grandi, manera pagara, ta eksigí un pèrmit.
Tiramentu di vürwèrk no por tuma lugá dentro di un rayo di 250 meter for di hòspital i kas di kuido i edifisionan kaminda ta tene sirbishi religioso. No ta pèrmití tampoko pa tira vürwèrk dentro di un rayo di 250 meter for di pòmpnan di gasolin i sitionan di almasenamentu di supstansianan inflamabel i eksplosivo.
Tiramentu di vürwèrk ku ta bai haltu no mag tuma lugá na un sitio kaminda esaki por okashoná peliger pa tráfiko aéreo. No opstante e dispensashon general akí kada hende ta keda responsabel pa eventual leshon òf daño ku nan a kousa na kualke persona, bestia òf bienes.
Pa evitá daño i aksidente, gezaghèber ta hasi un apelashon na tur hende pa kumpli ku e medidanan di prekoushon i e koutela nesesario na momentu di tiramentu di vürwèrk. Manera tenementu di e distansia nesesario na momentu di tira vürwèrk i tira vürwèrk solamente manera nan ta indiká den e instrukshonnan i bou di ningun sirkunstansia no tira vürwèrk riba hende òf bestia.


text:
Esaki en conexion cu un training pa e personal
ORANJESTAD – Departamento di Impuesto ta informa cu diabierna dia 26 di augustus 2022, e seccion “Servicio na Cliente’’ lo ta cera parti atardi na oficina principal na Camacuri. Esaki ta nifica cu ta brinda servicio na publico via telefon 5227424 solamente parti mainta entre 7:45 y 11:30. E orario aki ta valido tambe pa e servicio brinda na e balie di recepcion.
E servicio di caha ta continua durante henter dia segun e orario di custumber. Pues tanto na e oficina principal na Camacuri como na e oficinanan den districto, lo ta posibel pa haci pago te cu 3:30 di atardi.
Dialuna, dia 29 di augustus 2022, e servicionan menciona lo continua manera custumber. Departamento di Impuesto ta pidi su contribuyentenan pa tuma bon nota di e cambio di orario menciona pa evita cualkier inconveniencia.


text:
Nkira ku 2 produkshon nobo na kaminda
Nkira Chippendale, no ta unikamente konosi pa su sensualidat i karisma, sino tambe pa su bos ku den urban scene ta keda konsidera komo un di esnan mas sexy. Su partisipashon den SQUAD semper ta hala atenshon. Nkira tin 2 produkshon solo nobo ku ta na kaminda i relashona ku esaki Trendsz.Net a papia kune, e ta konfirma e notisia bisando “Mi tin 2 kantika ku clip ‘coming very soon’. Ta trata di Woody ft Nkira, ku e tema “Sero sintimentu” i tambe unu ku mi so lo interpretá ku tin komo titulo “1-2-3”.
Ámbos lo bai ta produsí pa ‘Guddagetamilli’. Eseinan ta loke mi tin na kaminda. Pero tambe ya manera un i tur sa, mi a kaba di lansa un otro tema nobo riba merkado. Esei tabata un piesa ku Area 51 ft Nkira, ku tambe tabata produsí pa Guddagetamilli.
Konkluyendo, e damita kantante/artista yu di Kòrsou, a duna di konosé ku e ta trahando riba mas kos nobo pa futuro, unda entre otro lo e bai tin algun ku featuring di algun artista basta konosí, for di den eksterior. Pues kosnan interesante ku sigur lo bai hala atenshon den farándula lokal próksimamente.


text:
Mision
Cuida, guia y siña e personanan cu limitacion intelectual pa nan por desaroya nan mes den personanan independiente, segun nan propio capacidad.
Vision
Brinda cuido y enseñansa di calidad halto na e personanan cu limitacion intelectual pa nan logra un bida di mihor calidad den comunidad, na unda mayornan/esnan cu ta cuida y/of esnan responsabel, clientenan y profesionalnan ta traha hunto.
Historia di e Fundacion
E atencion na e personanan cu un limitacion intelectual a cuminsa na principio di aña sesenta. Esnan envolvi den e temporada ey tabata un trahador social, un dokter di cas y un enfermera di Wit Gele Kruis. E situacion caminda e personanan cu un limitacion intelectual tabata keda scondi y bibando den condicion miserabel a conmove nan y a dicidi pa haci algo. Durante un reunion di e “Mental Health Society” cu por ser considera Fundacion madre di nos Fundacion, Dr. Harting a trece e problema padilanti. Riba 4 di juni 1964 durante nan reunion 3 miembro di e “Health Society” a haya e tarea pa lanta un fundacion.
Dia 9 di december 1964 e Fundacion “Stichting ter behartiging van de belangen van het gehandicapte kind” a keda lanta. Nan a forma un comision cu a cuminsa traha plan y interesa e mundo politico pa haci algo cu e problema cu nan a encontra.
E Fundacion, ainda careciendo di e experencia necesario, a cuminsa haci investigacion. A base di e resultado a fiha un plan parti den cuatro fase teniendo cuenta cu e necesidad.
- E prome fase tabata encera un pasadia pa mucha cu un handicap severo. Dia 1 di november 1973 e prome pasadia a keda habri den un scol bieu na Piedra Plat. E pasadia ta conoci como Pasadia Bibito Pin.
- Na aña 1976 e segunda fase locual ta encera un scol pa personanan cu limitacion intelectual a keda habri. E scol ey a haya e nomber Scol Dununman. Pero trahando cu e chikitonan a encontra e necesidad pa traha pa e grandinan tambe cu ta kedando cas sin ningun forma di ayudo.
- E tercer fase ta un consecuencia logico di e dos fasenan anterior. A fiha como meta di e tercer fase:
- Un pasadia pa adulto
- Un centro di entrenamento
Dia 8 di januari 1979, den Bernardscol na Brasil e Fundacion a habri un pasadia pa adulto. E personal tabata duna programa basa riba e modelo di actividad na e clientenan di pariba di brug durante e oranan di mainta. Merdia e clientenan di pabao di brug tawata haya guia den e edificio di Scol Dununman. Na 1980 e fundacion a cumpra un cas na Sjabururi, caminda Zr. Philothea tabata tin un grupo.
Cu apertura di e centro nobo na 1985 e clientenan di e pasadia na Brasil y Sjabururi a muda pa Piedra Plat den e departamentonan Briyo di Solo y Man Na Obra.
- E clientenan di Pasadia Bibito Pin tambe a muda pa e centro nobo. E edificio di Pasadia Bibito Pin a keda converti den oficina pa administracion y tambe oficina pa e grupo di specialista cu a bin traha cu e Fundacion.
- E di cuater fase cu ta encera un cas pa reemplasa famia a ser habri na aña 1988 na Sjabururi.
E clientenan aki no tabata tin un lugar pa keda y biba. Nan mayornan a muri of a bay den un cas di anciano y e otro miembronan di famia no por a tuma nan. Den Cas Sjabururi a admiti 12 persona di 18 aña pariba, cu na e momento ey tabata e casonan mas urgente. Pero esey no tabata e unico necesidad pa un lugar di biba special pa nos clientenan.
Prome cu Status Aparte hopi di nos hendenan cu limitacion intelectual cu “multiple handicap” tabata keda manda y admiti na Monseigneur Verriet Instituut y na Rustoord na Corsow. Otronan tabata bay Hulanda, Colombia y Venezuela. Pero diripiente tur porta a dal sera y nos hendenan cu limitacion intelectual den necesidad no tabata keda admiti mas den exterior. E escasez na lugar pa nan propio hendenan, e costo halto den exterior tabata e motibonan principal cu e pedida pa vivienda na Aruba pa nos hendenan special a cuminsa crece.
E Fundacion conciente di su responsabilidad pa cu nos clientenan a sigui planifica y trece proyectonan cu por alivia esnan cu tabata pidi ayudo.
Na 1988 e Fundacion a traha un “projectdossier” yama, ”Aruba also for disabled Arubians a Happy Island”. E “projectdossier” aki a bay riba restructuracion di e Fundacion den cual tambe e plan pa ehecuta e di cuatro fase “vivienda” a keda traha.
Na aña 1989 un otro “projectdossier” yama “Wonen voor Geestelijk Gehandicapte Mensen” a keda traha y entrega na Gobierno di Aruba y na KABNA. Di KABNA nos a ricibi e noticia cu e proyecto tin nan simpatia. Gobierno di e tempo ey a pidi e Fundacion pa revisa e proyecto pa baha e gastonan envolvi. Na oktober 1991 e Fundacion a entrega e proyecto revisa “Wonen voor Geestelijk Gehandicapte Mensen in Aruba”.
Despues di esaki e Fundacion a purba den combersacion cu Gobierno pa realisa e proyecto. Pa motibonan fuera di nos alcance e proyecto no a keda realisa. Hopi famia a haya nan mes ta bay foi Aruba forsa buscando un bida mihor pa nan yui y nan mes den exterior. Otronan a keda Aruba y ta bibando den situacionnan deplorabel.
Mirando e presion creciente riba e Fundacion pa bini cu mas posibilidad di vivienda a pone e Fundacion busca un solucion mas practico, barata y cu por keda realisa den un tempo cortiko.
Como cu e convento banda di Imeldahof no tabata keda uza y ta ideal pa un internaat, Fundacion hunto cu Kindertehuis Imeldahof na aña 2001 a traha un projectdossier yamá “Projectdossier Klooster Imeldahof”. Esey tabata destina pa e casonan mas severo y di hopi urgencia cu ta exigi un cuido total di 24 ora pa dia. E proyecto aki tampoco no por a keda realisa, pasobra Gobierno a duna e convento un otro destino.
A trece tur esaki padilanti pa mustra cu aunke cu e Fundacion no ta haya tur ora e debido oido y atencion pa su proyectonan y ta keda decepciona, toch e Fundacion ta sigui traha y lucha cu perseverancia pa logra lo maximo posibel pa e bienestar general di nos clientenan special.
Nos lista di espera a sigui crece y na e momentonan aki tin 75 persona riba e lista pa un luga di vivienda. Cu apertura di e proyecto aki e cantidad lo baha!
E directiva basando su mes riba normanan di vivienda y derechonan internacional pa personanan cu un limitacion y basa riba su puntonan di maneho esta integracion, aceptacion, normalisacion y educacion algun aña pasa a tuma e desicion pa introduci e maneho (begeleid wonen) na papiamento “biba ariba bo mes” den grupo, den e barionan boa guia. E motibo principal di e maneho aki ta pa duna e clientenan cu ta capaz pa haci esey, biba riba nan mes, na principio bao di guia y despues bira mas independiente cu ta posibel.
E solucion ey ta cuadra cu nos vision cu nos hendenan tin e derecho riba vivienda mescos cu tur otro hende den nos comunidad. Nan tin e derecho di ta biba memey di tur hende, di keda acepta, proteha y respeta.
Pa e maneho di biba bou guia den comunidad, hiba nos clientenan na un mihor calidad di bida, nan mester haya programanan preparativo caminda nan ta desaroya e abilidad diario pa actua mas independiente, laga nan opinion resona y planifica nan bida diario.
Dos apartamento a keda traha banda di Cas Sjabururi y inaugura dia 21 di februari 2003, especialmente pa duna nos hendenan e training necesario pa asina despues di un tempo nan por bay biba den un cas den nan propio bario. E proyecto aki a keda completamente financia door di e Fundacion mes conhuntamente cu placa di donacion di henter e comunidad.
Despues di esaki nos a cuminsa hiba combersacion riba propio iniciativa cu Sr. van Poppel di F.C.C.A. y su staff cu den un futuro cercano nos kier yega na un cooperacion estrecho cu F.C.C.A. caminda lo bin casnan di pueblo disponibel, cu lo ser destina pa nos proyecto di “begeleid wonen” y pa realisa un internado na e edificio na Jaburibari. E projectdossier di e internado a keda traha y entrega door di S.V.G.A. y F.C.C.A., pero no a keda honra.
Despues di dos aña y cu orguyo, e bunita proyecto di “Begeleid Wonen” a bira realidad y inaugura. Seis cas di dos y tres camber tur adapta na e condicion di e habitantenan a keda entrega na e clientenan cu a ricibi nan yabi. E guia na e clientenan lo keda duna door di e staff di Cas Sjabururi cu lo ta para cla 24/7 pa duna asisitencia na e clientenan. Tambe a hiba combersacion cu Polis di bario, departamento social di Paradera, y otro servicionnan di e barrio pa asina traha un netwerk cu lo garantisa e exito di e proyecto aki. Awor ta resta e proyecto “Internado pa personanan cu Multiple Handicap” pa keda realisa cu urgencia.


text:
Diasabra mainta, Brandweer hunto cu DOW y Polis a activa pa un situacion peligroso. Marduga, pa mas o menos 3:00 am, un auto desconoci a ranca un pump di combustibel na CITGO Savaneta. Consecuentemente diesel a plama ful riba caminda.
Testigo a informa polis cu a señala un UTV y otro a menciona un auto chikito blanco, cu ta esun cu a dal den e pomp di diesel y despues sigui core direccion pabou. Polis a busca riba e caminda di San Nicolas pa Playa pa mira si ta topa cu cualkier vehiculo cu hopi sla riba dje, pero sin mucho resultado.
Como cu den marduga a opta pa no haci nada y sin tene cuenta cu e peliger cu e chauffeur iresponsabel a bay laga atras, mainta polis a realisa e risico miho y a opta pa haci lo corecto. A cera diferente crusada cu ta yega cerca di e pomp di gasolin.
A cera e crusada na altura di Do It Center y S-Chow Supermarket y tambe na e crusada pariba di MFA Savaneta. Mientras a wanta publico riba un distancia, bombero por a spuit e caminda y haci e area limpi y sin diesel ta core tur eybanda.
Ta di dos desgracia den un siman di tempo, den cual auto ta ranca un pomp di combustibel completo. Pa colmo ambos stacion ta pertenece na Fuels Marketing and Supply Aruba (FMSA), un compania priva di Gobierno, cu ta maneha cumpramento, distribucion y benta di combustibel na Aruba. Tanto CITGO Boulevard como CITGO Savaneta ta di FMSA pero opera pa un otro compania priva. Esun na Savaneta ta bou encarga di e yiunan di defunto politico Rudy Croes.
Den siman e gerente di CITGO Boulevard a calcula e daño na mas o menos 70 mil florin pa por cumpra un pomp den exterior, trec’e Aruba y instal’e di nobo. Den caso di CITGO Boulevard, e chauffeur a bandona e sitio y despues a bolbe pa duna cara pa su acto. Esun na CITGO Savaneta a “hit and run”, pues no a keda na e sitio. Lo mester haci uzo di sistema di camara di siguridad awo pa mira si por reconoce e auto cu a comete e acto castigabel aki, esta causa un desgracia, laga daño atras y bandona e sitio.


text:
WILLEMSTAD — District Administrator di Curaçao Little League señor Urny Florán i FEBEKO, representá dor di su presidente señor Armin Konket, a firma akuerdo di koperashon pa kampeonato hubenil di aña 2017. Ta trata di un akuerdo di beisbòl pa hóbennan di 17 te ku 19 aña di edat. District Administrator i Presidente di FEBEKO a instalá un komishon pa organisá e kampeonato aki.
E kampeonato lo wòrdu hunga bou di kombinashon di reglanan di FEBEKO i di Little League. E kampeonato ta plania pa kuminsá den luna di mart 2017 i ta terminá fin di mei 2017. Dos selekshon di Liga Hubenil, bou di responsabilidat di District Administrator di Curaçao Little League, lo partisipá na e torneo Latinoamerikano Hubenil ku ta tuma lugá na Kòrsou di 21 pa 30 di yüli 2017.


text:
Disponibel na hulandes tambe
Gobièrnu a indiká na luna di ougùstùs último, ku si preis di krudo i produktonan refiná kontinuá den e trènt di e momento ei, lo por premirá un bahada den algun di e preisnan den luna di òktober próksimo.
E trayekto di bahada di preis di kombustibel a ser konfirmá i konsekuentemente preis di gasolin, diésel i koriente ta baha: gasolin (tabata f.2,018 i ta bira f.1,614 pa liter), diésel (tabata f. 1,132 i ta bira f. 1,098 pa liter) i koriente (tabata f.0,5568 i ta bira f.0,5139 pa kWh promedio). E preis di awa ta subi (tabata f.9,8223 i ta bira f.9,8462 pa m3 promedio).
Di e bahadanan e bahada di preis di gasolin ta esun mas suspstanshal. E sistema di adaptá preis ta a base di preisnan relevante riba merkado mundial. Mirando ku preis di krudo i produktonan refiná a bin ta oumenta delaster simannan i si e trènt kontinuá òf e preisnan stabilisá na e nível aktual, lo por premirá un subida den algun di e preisnan den luna di novèmber próksimo.
Ademas, gobièrnu a bin ta tuma nota di fluktuashon supstanshal di preis di gasolin. I p’esei a enkargá Bureau Telecommunicatie en Post pa studia un sistema pa limitá fluktuashon demasiado grandi den preis.


text:
Queen Beatrix International Airport – Diahuebs den careda di 6:45 p.m transportwagen nan di polis a yega para dilanti Airport, indicando cu tin hende a wordo deteni.
Despues di algun rato polisnan a sali cu 3 persona y nan a wordo hinca den transportwagen direccion warda, no ta conoci si a bay eybanda mes cu ta unda oficinannan di recherche ta.
E di dos transportwagen a keda y basta rato despues a sali cu un grupo di 7 persona, nan tawata den boei.
Locual tawata peculiar ta polisnan a hinca tur 7 persona den e transportwagen, cu ekipahe y tur algo cu ta masha poco bo ta mira.
Di eynan cu un transportwagen full gesak patras e vehiculo a bay warda di polis na Macuarima, unda cu a drenta patras y baha e grupo.
Nos a bay averigua kiko exactamente a sosode. Na prome instante unico cos cu Vocero por a bisa nos ta cu ta trata di droga.
Locual nos a haya straño tawata cu si ta trata di un grupo di mula, polis nunca lo a ponenan tur hunto.
A bin resulta cu posibel informacionnan eroneo a conduci na detencion di un grupo di persona cu tawata bayendo Hulanda.
Segun informacion no oficial, debi cu un of mas persona lo tawata “algo” den forma di polvo a pensa of kere un cos pa otro.
Tur hende algo pasa di 9’or di anochi a wordo treci bek airport den e mesun manera cu nan a bay warda, esta den e transportwagen.
Esnan encarga lo mester a cover e biaha cu nan a perde.


text:
Detenshon
Djarason 8 di aprel 2015, alrededor di 10.10or di mainta, personal di e unidat ku ta atendé asuntunan di mucha i moral (J.Z.Z.) a hasi detenshon di e hòmber S.L. di 39 aña di edat nasé na Kòrsou. L. ta wòrdu sospecha di a kometé aktonan inmoral ku un menor di edat. El a keda presentá dilanti di un fiskal ouksiliar, ku a ordená su enkarselamentu pa mas investigashon.
####
Entrenamentu na hóbennan.
Manera ya a keda anunsiá, Kuerpo Polisial Kòrsou a duna su aporte na e programa di prevenshon pa kombatí kriminalidat bou di hubentut, organisá pa sr. Norwin Martina. Riba e potrètnan ku ta bai athunto, por mira e hóbennan durante di e entrenamentu ku sr. Albert Schoop di Kuerpo Polisial Kòrsou.


text: Diaranzon anochi a drenta informe di cu tin un persona desconosi a subi den un auto na Citgo Sasaki, mesora a dirigi un patruya na e sitio. Na yegada di e patruya a bin constata cu aki ta trata di un turista pata pata bebi cu no ta corda su nomber ni na unda e ta hospedando ni cu ken ni con ela yega eynan. Mirando cu e no ta corda nada a solicita e vehiculo di transporte pa hib’e na warda di polis pa eynan ora e corda den cel e ora por hib’e su hotel pero mientras tabata warda pa e vehiculo di transporte su amigo a aparece y a bisa cu ela bin cu su amigo pa tank e auto pero e amigo a baha y e no sa unda ela bay y e a core riba e caminda unda e turista ta kedando den cercania pero no a encontre y ora ela regresa na e pompstation e ta mira polisnan cun’e. Como cu e ta cu su amigo polis a cancela e vehiculo di transporte y a lague bay cu e amigo.


text:
600 mil florin pa atende cu adictonan ambulante
ORANJESTAD – Dialuna durante conferencia di prensa di gobierno, Minister di Husticia y Asuntonan Social Rocco Tjon a anuncia cu Conseho di Minister a aproba 600 mil florin pa un proyecto pa atende cu e adictonan ambulante. Locual esaki ta nifica ta, cu lo bay bek na purba saca e adictonan for di caya pa hibanan rehabilita.
Un proyecto cu nos tawata conoce den pasado y cu tin hopi aña bogando pa e wordo reactiva, mirando cu esnan ambulante no tawata haya suficiente ayudo. Cu hopi satisfaccion nos ta aplaudi Minister Tjon pa cu e logro aki mirando cu e problema aki lo haya su debido atencion y nos ta spera cu e lo ta na un manera duradero.
Bemoeizorg ta e nomber
Bemoeizorg ta e nomber cu ta wordo uza, cual antes tawata street corner worker. Pa esnan cu ta corda sr. Pedro ‘Bito’ Wilson tawata un di e street corner worker nan cu a impacta hopi cu su trabou e tempo ey. Awor lo bay emplea 5 persona capacita cu lo bay dedica na e proyecto aki y nan lo percura pa acerca e adictonan ambulante. Nan lo percura pa cada un cu kier wordo ubica den un di e centronan haya e oportunidad pa recupera y asina baha e cantidad di adictonan riba caya.
Lo renoba cambernan na Centro Colorado
Cambionan infrastructural necesario tambe lo wordo haci pa asina ubica e clientenan aki y dunanan e debido atencion. Na comienso lo haci uzo di ex-SAMBA, e centro na Meiveld, pero segun e plan a aloca Awg 100 mil pa renoba 2 camber na Centro Colorado. Unabes e cambernan aki ta cla, lo tin un total di 16 pa 24 cama na unda e adictonan aki por haya ayudo y cuido profesional. Tambe lo tene na cuenta tur otro necesidad di e adictonan unabes cu kita nan for di riba caya. Pa cu esaki lo tin tur material disponibel pa asina por atende y provee pa e adictonan aki efectivamente. Parlamentario Tevreden kier felicita Minister Rocco Tjon y su ekipo completo pa haci uzo eficiente di e fondonan cu parlamento a aproba pa asina realmente dedica esaki na e gruponan cu mas tin mester. Mes momento ta spera cu lo mira un aumento den otro presupuesto, pa por mantene e trabounan akinan intacto. Ta dificil pa elimina e problematica di adicto ambulante, pero ta importante pa cuminsa tuma paso pa logra minimalisa esaki. Pasobra e adicto tambe merece un oportunidad y ayudo.


text:
ORANJESTAD - 21 februari 2022. Segun resumen di awe 7 persona a recupera y un total di 11 caso nobo di COVID-19 a keda registra di cual 2 ta no-residente. E cifranan aki ta representa un 'Positivity rate' bou di nos residentenan di 39% y e cantidad di casonan activo di COVID-19 pa awe ta 52.
E cantidad di fayecidonan relaciona cu COVID-19 na Aruba ta 198 y datos ricibi di pashentnan cu desde juli 2021 a wordo trasporta pa tratamento medico na Colombia relaciona cu COVID ta indica cu 13 residente lamentablemente a fayece. E proceduranan administrativo te cu awor a keda completa y por wordo incorpora den e data total di fayecidonan di Pandemia di Covid-19 di Aruba. Forsa na famia di tur e fayecidonan cu apesar di tur esfueso haci toch a perde e bataya contra COVID durante e ultimo lunanan. E dato recien aki ta eleva e cifras di morto registra na Aruba na 211.
Datos regular ta ilustra casonan nobo di COVID cu un averahe semanal di 15 caso pa dia y un averahe di 'Positivity rate' semanal di 24% pa dia.
Actualmente na Aruba tin 8 persona interna cu of debi na COVID di cual den ICU tin 1 persona y riba piso general tin 7. Na Colombia tin actualmente 6 persona den ICU y ninguno (0) riba piso general.


text:
Informacion di empresa riba portal di MiSVb
SVb ta duna servicio a base di tur informacion di boso empresa via nos sistema digital di MiSVb. Pa garantisa cu tur nos servicionan ta keda traha na un forma optimal nos ta pidi pa controla y si ta aplicabel pa actualisa boso informacion riba MiSVb.
Esaki ta encera tur tipo di informacion di boso empresa, entre otro:
- Informacion personal y salario di empleado(nan)
- Informacion di empresa mes, por ehempel cuenta di banco, persoonsnummer di DIMP, handelsnaam of e forma huridico di empresa.
Por controla tur informacion di boso empresa riba nos portal di MiSVb:
https://misvb.svbaruba.org
Pa cualkier pregunta tocante MiSVb por tuma contacto cu nos helpdesk MiSVb:
– via whatsapp 5272740 (no por ricibi yamada, solamente manda y ricibi mensahe)
– via Facebook messenger http://m.me/svbaruba
– via email helpdesk@svbaruba.org
Masha danki pa e cooperacion.


text:
Manera a anuncia cu ya e di 16 edicion di Focus Digital Magazine ta accesibel riba e plataformanan digital. Awo ademas di Apple iStore y Android Google Play Store, e revista ta tambe riba www.focus.aw (Menu Tab FOCUS DIGITAL). Conoci durante su trayectoria di 26 aña di existencia pa ilustra e enlacenan matrimonial di mas romantico, cu ta resalta pa nan bunita storia y celebracion, den e edicion di december e aña ta highlight un bunita pareha.
E hoben pareha, Marifer Aguirre y Matisse de Jong, a crece na Aruba y nan a atende Colegio Arubano, y desde 2007 nan tabata conoce otro for di scol, cas y fiesta door cu ruman mayor di Marifer ta amigo di Matisse. Sinembargo nan no a realmente papia cu otro te ora Marifer a muda pa Hulanda na 2012, despues cu Matisse a muda na 2010. Eynan nan a cuminsa papia y a ripara cu nan tabatin hopi en comun. E prome date di nan tabata na Vapiano, un restaurant na Den Haag, hunto cu Marifer su tata y ruman. Marifer su tata a dicidi di ‘crash’ e date y join cu su ruman tambe! E ta un experiencia hopi pret ora nan pensa bek riba e dia aki.
Despues di añanan sin bin Aruba pa fin di aña, Marifer y Matisse a dicidi pa porfin pasa Pasco y Aña Nobo na december 2018. Noche Buena a yega y nan tabata manera semper na cas di famia Oduber, pero e anochi a wordo ‘cut short’ door di Matisse y tata di Marifer, cu a pidi nan bay cas pasobra nan tabata cansa. Nan a yega cas 3’or di mainta y nan a ser pidi pa habri e regalonan bou di e kerstboom. Tur regalo, menos un caha grandi no a wordo habri, y a resulta esey tabata e regalo di Matisse pa Marifer.
Esaki tabata e comienso di un speurtocht rond di cas, paden y pafo pa 3or di madruga. E ultimo hint tabata pa wak bou di e kerstboom y eynan un puzzel cu Matisse a traha mester a wordo decifra. Ora Marifer a logra habri e puzzel, den dje tabatin e renchi… Matisse a hinca riba un rudia y a puntra e pregunta crucial. Marifer no por a ni papia pero a logra saca un: “ofcourse!”. E tabata e manera cu Marifer semper a anhela, cu su mayornan presente y den un manera romantico pero toch ‘low-key’.
E tabata un dia inolvidabel cu Matisse & Marifer de Jong – Aguirre Broca a celebra na manera cu nan tabata kier, un celebracion intimo den aire liber, pero alabes na grandi na Aruba. Esaki tabata nan deseo despues di a casa aña pasa na Gemeente Capelle aan den Ijssel na Hulanda, riba e unico dia cu solo a sali despues di e simannan di yobida.
Den tur aspecto dia 9 di october 2021, e fecha di nan prome aniversario di nan union civil, tabatin su significacion den cada detaye. Nan no por a stop di smile di con contento nan tabata di por a celebra e union aki, di un manera sublime. Haya sa di tur e detayenan unico y special di e celebracion di Matisse & Marifer, y cu ilustracion fotografico fabuloso den edicion di Focus Digital Magazine di december.


text:
Dimitri Leon a konkistá su di 7 titulo kampionil di pinpòn di Kòrsou. Ela superá den final di divishon Senior Devon Meilink ku skor di 4-1. Den divishon B Mary-Ann Mac Leod a sali kampion ganando ku skor di 3-0 di Cai Walters.
Federashon di Tènis di Mesa Kòrsou (FTMK) siman pasá tabatin e bueltanan preliminar di su kampeonato nashonal. E kompetensia tabata dediká Onnie Wong, ku ta un miembro di hopi aña. E tabata un hungadó ku a hunga pinpòn durante diferente dékada for di añanan 60 te na final di 90.
Henter siman pasá tabatin pues pinpòn den kuater kategoria, esta B-klas, Master, Dòbel i Senioren, ku partisipashon di 60 hungadó, bou di nan 4 hungadó femenino.
E partido final di B-klas Mary Ann Mac Leod a gana di Cai Walters ku skor di 3-0. Despues di un tremendo bataya den e promé sèt, Mac Leod ta pika dilanti 1-0 via dje parsial 14-12. E lucha tenás aki parse a suak su kontrinkante bastante, ya komo ku ela pèrdè e sigiuente dos sètnan sin masha bataya: 7-11 i 2-11.
Den kategoria dòbel Devon Meilink i Henny Metry a topa Dimitri Leon i Jaysron Mathilda. E number 2 i 3 di rènking tabata forma un duo ku ultimamente kasi no a pèrdè, pero e biaha aki a topa nan pareu den Leon i Mathilda, ku a gana ku skor di 3-1. E parsialnan tabata: 6-11, 11-6, 11-4 I 11-8.
A sigi despues e wega final den kategoria Master ku a bai entre Raymond Begina i Hensley Wentwoord. E dos old timers aki ya pa algun tempu ta bai tur final di Master, kaminda semper Begina ta sali di porta grandi. Wentwoord ta duna bon partido pero semper ta keda kòrtiku. Mesun kos a sosede atrobe kaminda yegando 9 semper Wentwoord tin e wega empata òf ta dilanti, pero di un manera of otro Begina ta uza su eksperensha i taktika pa gana. Aunke ku ela pèrdè, Wentwoord a pone Begina soda na òrdu bayendo punto èkstra: 12-10, 12-10 i 13-11.
E plato prinsipal dje kampionato tabata e wega final den kategoria Senior ku Dimitri Leon bayendo pa su di shete titulo máksimo di Kòrsou. Su kontrinkante Devon Meilink tabata kampeon na 2015 i den hopi evento e aña aki tabata den final kontra dje, asta ganando algun wega.
Pues e ekspektativa tabata haltu. E prome wega a bai pareu i pèrta, kaminda Leon ta pika dilanti 1-0 ganando e sèt ku skor di 12-10. Meilink a bòns bèk empatando e wega na 1 ganando e sèt ku skor di 11-8. Pero despues Leon a saka tur su armanan i pone nan den wega kitando tur initiativa for di Meilink. Ku e skornan di 11-9 i finalmente 11-4 e ta gana e titulo di Kòrsou un biaha mas. Skor final 4-1.
Despues dje wega ei den kategoria Senior, mesora a sigi ku entrega di premio, kaminda Dimitri Leon a bai ku 3 premio grandi. Banda di e premio komo kampeon di Kòrsou e la gana tambe e distinshon di Hungado mas Valioso di 2019. E di 3 titulo naturalmente ta e medaya di oro den dòbel. Sin duda e mihó hungadó di pinpòn aktualemnte na Kòrsou.
Asina tambe FTMK a klousurá e aña aki ku tur su torneonan i lo tin su tradishonal torneo di Pasku dia 8 di dezèmber, kaminda e federashon ta yama danki i tene un momentu plasentero ku su miembronan i sera asina ofishalmente aña 2019.


text:
Sindikalismo na Boneiru (parti 2) Siman pasá mi a elaborá riba e prinsipio di Independensia Sindikal i nos a trata...
Skirbí pa Tico Janga. E promé barku krusero a drenta haf di Kralendijk despues di 18 luna pa promé bia. Pabien i nos ta spera ku...
Kralendijk- Konseho Insular di Entidat Públiko Boneiru kier pa pone den e akuerdo di gobernashon nobo di e gobièrnu nobo ku ta bai forma na Hulanda,...
Kralendijk – Hóbennan den e edat di 12 te 18 aña por pasa e angua kontra corona e luna akí riba djasabra 4, 11, 18 i...
Kralendijk – Selebrashon di dia di Boneiru e aña aki ta tuma lugá dilanti Bestuurskantor pero di un forma adaptá ku algun invitado teniendo kuenta ku...
Kralendijk–Nos ta haña ku diputado di kultura no a trese e realidat den e konferensia di prensa dilanti. Ta un falta di rèspèt pa pueblo boneriano...
Kralendijk, 2 di sèptèmber 2021 – Ku un seremonia kòrtiku gobièrnu di Boneiru i Tourism Corporation Bonaire a yama bon biní na e barku krusero Equinox...
Hit & Run Kralendijk–Djadumingu 29 di ougùstùs un aksidente a tuma lugá riba Kaya Nikiboko Nort. Un pikòp a dal den un skuter i a purba...
Corina Huisman i Coen van Duin CBS a traha un pronóstiko di poblashon nobo pa e munisipionan di Hulanda Karibense. Den e memo aki ta duna...


text:
Tempo: Awe anochi: variablemente nubla cu un awacero local den marduga y mayan: parcialmente te hopi nubla cu un awacero breve
temperatura maximo 32 grado celsius, temperatura minimo 26 grado celsius indice di calor (heat index) den y rond di oranan di merdia: 36 pa 40 grado celsius uv index: 12
bahada di solo : 6:36 pm subida di solo : 6:29 am.
biento: zwak te modera for di direccionan entre noordoost te zuidoost; forsa 2 te 4
(7 te 30 km/ora, 4 te 16 nudo). Temporalmente for di direccionan varia. Durante di awacero rafaganan cu por yega basta fuerte te duro; forsa 5 te 7 (31 te 61 km/ora, 17 te 33 nudo)
situacion general di tempo pa proximo 24 ora: un ola tropical bon forma ta moviendo den parti
oost di caribe. e sistema aki lo trece bastante humedad cu inestabilidad den region local durante proximo 24 ora. esakinan por produci localmente algun awacero cu tambe un chance pa lamper cu strena. na cierto camindanan awacero por ta modera te pisa y causa molester.
condicionan maritimo/ estado di lama: na partinan proteje di costa: leve na partinan zuid: modera na partinan oost te noordwest di costa: modera te poco bruto
aviso/ alerta: un aviso pa boto chikito lo drenta na vigor awe tardi 6’or. Na operadornan di boto chikito ta sugeri pa bay cu cautela na sobra partinan di costa y tambe den cercania di awacero of lamper cu strena.
fenomenonan special: ningun
tempo tropical significante:
1. horcan major fiona tabata situa na 495 km zuid-zuidwest
di bermuda, y ta move noord-noordoost cu 31 km/ora.
fiona no ta un peligro pa region local.
2. tormenta tropical gaston tabata situa na 395 km west
noordwest di azoren y ta move oost- noordoost cu 28/km
ora. e sistema aki no ta di importancia pa caribe.
3. un ola tropical fuerte den parti oost di area
di caribe tin un chance grandi di sigui desaroya den
proximo 2 te 5 dia mientras e ta move west-noordwest.
4. un ola tropical fuerte a baha for di costa africano
y tin un chance medio grandi pa desaroyo den proximo
2 te 5 dia.
potencial di awacero pa proximo 24 ora: 15 te 35 mm; localmente esaki por varia.
registracion di temperatura (grado celsius) y awacero (mm) den ultimo 24 ora (8’am pa 8’am):
airport : max 32 / min 25 / 15.4 mm
westpunt: max 32 / min 27 / 3.2 mm
sta rosa: max 33 / min 26 / 8.8 mm
pronostico di tempo pa proximo 3 dianan: parcialmente nubla cu un awacero breve. Biento lo ta for di direccion noordoost te zuidoost zwak te modera; temperatura (grado celsius)
max / min lo ta: 32 / 26